title: Nikolai Guljajev

text:
Nikolai Guljajev, jonka isä Aleksei oli niin ikään menestynyt pikaluistelija, aloitti pikaluistelun vuonna 1976. Hänen valmentajanaan toimi Juri Osadkin. Vuonna 1983 hän muutti Vologdasta Moskovan yliopistoon opiskelemaan liikuntatieteitä ja sai kutsun maajoukkueeseen. Ensimmäisissä kansainvälisissä arvokisoissaan 1986 EM-kisoissa hän sijoittui viidenneksi.
Vuonna 1987 Guljajev voitti sekä yleisluistelijoiden maailmanmestaruuden Heerenveenissä, missä hän luisteli uudet ME-ajat sekä 1 500 metrillä että kokonaiskilpailussa, että Euroopan-mestaruuden Trondheimissa. Seuraavana vuonna Calgaryn olympialaisissa hän voitti kultamitalin 1 000 metrin matkalla ajalla 1.13,03. Kaksi kuukautta ennen olympialaisia hän jäi kiinni anabolisia steroideja sisältävän paketin toimittamisesta norjalaiselle luistelijalle. Guljajev väitti saaneensa paketin neuvostoliittolaiselta valmentajalta ja olevansa tietämätön paketin sisällöstä. Varmojen todisteiden puuttuessa Guljajev vapautettiin syytöksistä kaksi päivää ennen olympialaisten avajaisia.


title: Nikolai Guljajev

text: Guljajev piti Aikavälillä 15. helmikuuta 1987 – 13. helmikuuta 1988 aateliskalenterin ykkössijaa ja hänet palkittiin vuonna 1988 pikaluistelun Oscar-palkinnolla.


title: Nikolai Guljajev

text: Guljajev joutui lopettamaan uransa selkävaivoihin. Hän luisteli vielä vuonna 1992 Albertvillen olympialaisissa 1 000 metrillä kahdeksanneksi ajalla 1.15,46 ja Oslossa sprintterien MM-kilpailuissa seitsemänneksi.


title: Nikolai Guljajev

text: Sittemmin Guljajev on toiminut Venäjän maajoukkueessa valmennustehtävissä.


title: Juri Krylov

text: Juri Nikolajevitš Krylov (1930–1975) oli neuvostoliittolainen jääkiekkoilija.


title: Juri Krylov

text: Hän pelasi Moskovan Dynamossa vuosina 1951–1965 sekä hyökkääjän että puolustajan pelipaikalla. Hän pelasi Neuvostoliiton liigassa kaikkiaan 352 ottelua ja teki 144 maalia. Neuvostoliiton jääkiekkomaajoukkueessa hän pelasi vuosina 1954–1959 olympialaisissa ja MM-kisoissa yhteensä 37 ottelua ja teki 15 maalia.


title: Juri Krylov

text: Peliuransa jälkeen Krylov toimi Moskovan Dynamon juniorien valmentajana vuosina 1966–1975.


title: HMS Brazen (H80)

text: HMS Brazen (viirinumero H80) oli Britannian Kuninkaallisen laivaston B-luokan hävittäjä, joka palveli toisessa maailmansodassa. Alus tilattiin 22. maaliskuuta 1929 Palmersin Newcastlen telakalta osana vuoden 1928 laivasto-ohjelmaa. Alus valmistui 8. huhtikuuta 1931, jolloin sen valmistuskustannukset olivat 221 156 puntaa ilman amiraliteetin toimittamia ase- ja viestijärjestelmiä.


title: HMS Brazen (H80)

text: "HMS Brazen" liitettiin palvelukseen otettaessa Välimeren laivaston 4. Hävittäjälaivueeseen, mistä se siirrettiin 1935 Kotilaivastoon. Alus osallistui kesäkuussa 1939 Liverpoolin edustalla koeajossa uponneen sukellusvene "HMS Thetiksen" pelastustoimiin.


title: HMS Brazen (H80)

text: "HMS Brazen" liitettiin sodan alkaessa 19. Hävittäjälaivueeseen Doveriin, missä alus suojasi Kanaalin saattueita viirikön osana. Alus pelasti 13. syyskuuta yhdessä "HMS Boreasin" kanssa kolme Saksan laivaston sukellusvene "U-40":n miehistönjäsentä merestä. Sukellusvene oli uponnut osuttuaan miinaan.


title: HMS Brazen (H80)

text: "HMS Brazen" suojasi 22. marraskuuta yhdessä "HMS Eskin", "HMS Expressin" ja "HMS Codringtonin" kanssa miinoitusmatkalla apumiinalaiva "HMS Princess Victoriaa", joka laski miinoitteen Doverin kapeikkoon (operaatio GF).


title: HMS Brazen (H80)

text: "HMS Brazen" suojasi Norjaan meneviä joukkojenkuljetussaattueita.


title: HMS Brazen (H80)

text: "HMS Brazen" upotti 15. huhtikuuta 1940 syvyyspommein yhdessä "HMS Fearlessin" kanssa Saksan laivaston sukellusvene "U-49":n lähellä Narvikia ().


title: HMS Brazen (H80)

text:
"HMS Brazen" ajoi karille 30. toukokuuta 1940 Washin edustalla. Aluksen vauriot korjattiin pikaisesti, minkä jälkeen se määrättiin 1. Hävittäjälaivueeseen Portsmouthiin. Alus matkasi heinäkuun alussa Portsmouthiin saattueen mukana.
"HMS Brazen" joutui 20. heinäkuuta suojatessaan saattuetta CW7 Saksan ilmavoimien hyökkäykseen Doverin edustalla. Alukseen ei osunut, mutta useat lähelle osuneet aiheuttivat pahoja rakenteellisia vaurioita. Alus otettiin hinaukseen, mutta se upposi paluumatkalla Doveriin. Tapahtuman aikana sai yksi miehistönjäsen surmansa.


title: La Roux

text: La Roux on englantilainen synthpop-yhtye. Yhtye on perustettu vuonna 2006 Brixtonissa, Englannissa. Sen ainoa nykyinen jäsen on laulaja Eleanor ”Elly” Jackson. Entinen jäsen on Ben Langmaid (kitara). Kiertuejäsenet ovat Michael Norris (levysoittimet), William Bowerman (rummut) ja Mickey O’Brien (taustalaulu).


title: La Roux

text: La Roux’n ensimmäinen single, ”Quicksand”, julkaistiin joulukuussa 2008. Yhtyeen toinen single "In for the Kill" julkaistiin 16. maaliskuuta 2009. ”Bulletproof”-menestyssingle julkaistiin 22. kesäkuuta 2009 ja se debytoi sijalla 1 Britannian singlelistalla . Tämän jälkeen albumilta on ilmestynyt vielä kaksi singleä.


title: La Roux

text: Yhtyeen ensimmäinen albumi "La Roux" ilmestyi 29. kesäkuuta 2009.


title: Edustus

text: Edustus on omatahtoisen toimijan eli edustajan toimintaa toisen henkilön eli päämiehen nimissä tämän lukuun. Edustajalla tulee olla tarvittava kelpuutus eli edustusvalta, jotta hänen antamansa tahdonilmaisu sitoo päämiestä. Edustajan oman harkintansa mukaan tekemän oikeustoimen vaikutukset kohdistuvat välittömästi edustettuun ja edustaja pysyy koko ajan niiden ulkopuolella.


title: Edustus

text: Oikeustoimen tekemisen yhteydessä edustuksella on kolme tunnusmerkkiä. Se on omatahtoista toimintaa toisen nimissä. Siksi asiapoikaa tai lähettiä ei pidetä edustajana, vaikka he toimivatkin toisen nimissä välittäessään toisen henkilön tahdonilmaisun. Toiseksi oikeustoimen vaikutusten kohteena on päämies. Esimerkiksi sopimuksessa päämiehestä tulee osapuoli, jonka velvollisuus on täyttää sopimus. Kolmanneksi edustaja pysyy oikeustoimen vaikutusten ulkopuolella, sillä vain edustettu tulee sidotuksi oikeustoimeen. Välittäjää ei pidetä edustajana, koska hän ei täytä tunnusmerkistöä. Hän ei tee oikeustointa kummankaan sopijapuolen puolesta, vaan saattaa osapuolet vain yhteen. Välittäjälle voidaan tietenkin antaa myös valtuutus toimia edustajana.


title: Edustus

text: Oikeushenkilö tarvitsee aina ihmisen edustajakseen voidakseen tehdä oikeustoimia. Ihminen puolestaan tarvitsee edustajaa, jos hän ei voi tai halua saapua sopimuksentekotilaisuuteen tai hän on alaikäisenä vailla oikeustoimikelpoisuutta tai hän haluaa asiantuntijan toimivan puolestaan. Aina edustajan käyttö ei ole sallittua. Tällainen tapaus on vaikkapa avioliiton solmiminen.


title: Edustus

text: Lakimääräisessä edustuksessa edustajan toiminta perustuu lakiin. Hänen asemansa voi syntyä tuomioistuimen lain nojalla antamalla määräyksellä, jollaisen tarvitsee esimerkiksi täysi-ikäisen henkilön holhooja. Tai asema voi muodostua suoraan lain nojalla, kuten silloin kun vanhemmat toimivat alaikäisen lapsensa holhoojana. Toisinaan edustajan asema ilmenee oikeushenkilön säännöistä. Oikeushenkilön edustajaa nimitetään lailliseksi edustajaksi. Edustus voi perustua myös ihmisen tai oikeushenkilön tekemään oikeustoimeen, jota kutsutaan valtuutukseksi. Tällöin on kyseessa tahdonvaltainen edustus.


title: Edustus

text: Kun edustaja antaa päämiehensä puolesta tahdonilmaisun, nimitetään sitä aktiiviseksi edustukseksi. Passiivisesta edustuksesta puhutaan silloin, kun edustaja ottaa vain vastaan tahdonilmaisuja. Esimerkiksi kauppaedustaja on passiivinen edustaja ottaessaan vastaan osto- tai myyntitarjouksia. Päämiehen nimissä tapahtuva edustus on varsinaista eli välitöntä edustamista. Välillinen edustaja toimii omissa nimissään, vaikka tekeekin sen päämiehen lukuun. Esimerkiksi komissio ja huolinta ovat välillistä edustusta.


title: Edustus

text: Edustusoikeuden saaminen ei velvoita edustajaa toimimaan päämiehen puolesta, vaan tarvitaan lisäksi toimeksianto tai asiaa koskeva sopimus. Jotta päämies tulisi sidotuksi edustajan tekemiin oikeustoimiin, edellytetään että edustus on luvallista, edustaja toimii päämiehen nimissä ja edustus on syntynyt oikein. Tämä tarkoittaa esimerkiksi sitä, että vastapuoli saa tietää kenen kanssa hän tekee oikeustoimen.


title: Katajiston kartano

text: Katajiston kartano (myös Kataisto, ) on Aulangolla nykyisessä Hämeenlinnassa, aiemmassa Luhtialan kylässä Vanajassa sijaitseva entinen kartano, joka nykyään toimii tapahtumatilana. Tilan nykyinen päärakennus rakennettiin 1800-luvun alussa ratsutilan päärakennukseksi. Rakennuksen toinen kerros tuhoutui tulipalossa 1950-luvulla. Talo rakennettiin sen jälkeen uudelleen, ja sen nykyinen ulkoasu on peräisin siltä ajalta.


title: Katajiston kartano

text: Päärakennus ympäristöineen on vuodesta 2017 alkaen toiminut tapahtuma -, juhla- ja kokouskäytössä. Toimintansa lopettanut Aulangon kesäteatteri esiintyi vuosina 2006–2007 Katajiston kartanon alueelle rakennetussa ulkoilmateatterissa. Kartanon puistossa kasvanut pihlaja tunnettiin Suomen suurimpana pihlajana. Puistossa on sijainnut myös Aulangon leirintäalue.


title: Katajiston kartano

text: Katajiston tilan omistajat tunnetaan vuodesta 1539 alkaen. Kartano on ollut muun muassa Sallmén- ja Klingstedt-sukujen hallussa. Kartanon omisti 1800-luvun alussa everstiluutnantti J. H. af Enehjelm. Hänen poikansa, Anders Otto af Enehjelm oli yksi Hämeenlinnan lukuseuran perustajista. Kartanon viimeinen tilalla asuva omistaja oli eversti Fredrik Johan Klingstedt, joka kuoli kartanossa 76-vuotiaana syksyllä 1883. Klingstedtin lesken Natalian (o.s. Toropoff) kuoltua kesällä 1884, myi perikunta kaksi vuotta myöhemmin kartanon Hugo Standertskjöldille 80 000 markan hintaan. Standertskjöld yhdisti Katajiston viereiseen Karlbergin kartanoon, kutsuen kokonaisuutta nimellä Aulanko. Standertskjöld käynnisti alueella suurisuuntaiset rakennus- ja maanmuokkaustyöt ja rakensi alueelle mahtailevia kivilinnoja. Töiden yhteydessä sattui tilalla vuonna 1896 räjähdysonnettomuus, kun 2 kiloa kivien halkaisuun käytettyä dynamiittia räjähti, ja tuhosi sepän pajan.


title: Katajiston kartano

text: Standertskjöldin aikana kartano autioitui ja päärakennus lähes tuhoutui tulipalossa vuonna 1950.


title: Lintula (Valkeakoski)

text: Lintula on vuonna 2009 valmistunut kaupunginosa Valkeakosken kaupungissa ja Valkeakosken 8. kaupunginosa. Lintulassa järjestettiin tuolloin asuntomessut.


title: Lintula (Valkeakoski)

text: Lintulan poikki kulkee sen pääkatu, nimeltään "Linnunrata". Asuintalot on sijoitettu pääkadun tai sen sivukujien kuten "Kuikankaaren" ja "Kaakkurinkaaren" varrelle. Lintula sijaitsee taajama-alueen takana "piilossa". Palvelut ja koulut ovat kuitenkin lähellä. Lintula on rakennettu mäntykankaalle, pellon viereen.


title: HMS Brilliant (H84)

text: HMS Brilliant (viirinumero H84) oli Britannian Kuninkaallisen laivaston B-luokan hävittäjä, joka palveli toisessa maailmansodassa. Alus tilattiin 22. maaliskuuta 1929 Swan Hunter and Wigham Richardsonilta Wallsendistä osana vuoden 1928 laivasto-ohjelmaa. Aluksen valmistuskustannukset olivat 221638 puntaa ilman Amiraliteetin toimittamia ase- ja viestijärjestelmiä.


title: HMS Brilliant (H84)

text: "HMS Brilliant" liitettiin palvelukseen otettaessa Välimeren laivastoon, kunnes se siirrettiin Kotilaivastoon viisi vuotta myöhemmin. Alus siirrettiin satamapalvelukseen hieman ennen sotaa, kun uudet Tribal-luokan alukset saatiin palvelukseen.


title: HMS Brilliant (H84)

text: "HMS Brilliant" sijoitettiin toisen maailmansodan alkaessa 19. Hävittäjälaivueeseen Doveriin, jossa se suojasi Kanaalin saattueita. Alus törmäsi 12. syyskuuta sataman aallonmurtajaan, mikä aiheutti seuraavana päivänä siirron telakalle. Alus palasi palvelukseen 16. lokakuuta liittyen laivueeseen marraskuun alussa.


title: HMS Brilliant (H84)

text: "HMS Brilliant" siirsi 10. toukokuuta 1940 tuhoamisosastoja Hollannin satamiin ja alus samalla evakuoi pakolaisia Hollannin satamista (operaatio XD). Alus palasi 12. toukokuuta Doveriin kannellaan yli 200 pakolaista.


title: HMS Brilliant (H84)

text: "HMS Brilliant" kolaroi 15. toukokuuta "HMS Boreasin" kanssa matkalla Hollannin rannikolle. Alus siirrettiin Sheernessin telakalle seuraavana päivänä. Se palasi palvelukseen 17. kesäkuuta 1. Hävittäjälaivueeseen Doveriin.


title: HMS Brilliant (H84)

text: "HMS Brilliant" ja "HMS Boreas" vaurioituivat 25. heinäkuuta 1940 Englannin kanaalissa Saksan ilmavoimien ilmahyökkäyksessä. Aluksella ei tullut henkilövahinkoja. Se siirrettiin 27. heinäkuuta Chathamin telakalle. Alus palasi palvelukseen 15. lokakuuta.


title: HMS Brilliant (H84)

text: "HMS Brilliant" siirrettiin maaliskuussa 1941 Southamptoniin telakalle modernisoitavaksi. Alukselle asennettiin torpedoputkien tilalle 3 tuuman ilmatorjuntatykki. Aluksen syvyyspommien lukumäärä kasvatettiin kuuteenkymmeneen. Lisäksi asennettiin kaksi 20 millimetrin Oerlikon ilmatorjuntatykkiä sekä tutka tyyppiä 286M, joka oli muunnettu Kuninkaallisten ilmavoimien ilmasta maahan tutkasta merivalvontatutkaksi. Alus määrättiin Freetowniin saattuetehtäviin. Se palasi palvelukseen toukokuun alussa.


title: HMS Brilliant (H84)

text: "HMS Brilliant" suojasi 12. toukokuuta lentotukialus "HMS Furiousta" ja risteilijä "HMS Londonia" matkalla Gibraltarille. Alus osallistui 19. toukokuuta Maltan lentokonetäydennyksen suojaamiseen (operaatio Splice). Alus purjehti 23. toukokuuta "HMS Londonin" kanssa Etelä-Atlantille etsimään saksalaisia tukilaivoja.


title: HMS Brilliant (H84)

text: "HMS Brilliant" saapui 10. kesäkuuta Freetowniin, jossa se liitettiin 18. Hävittäjälaivueeseen. Alus suojasi alueen saattueita, kunnes se suojasi 25. joulukuuta saattuetta WS14 Freetownista. Alus erkani saattueesta seuraavana päivänä suojatakseen moottoripursi "Abosson" matkan Takoradiin.


title: HMS Brilliant (H84)

text: "HMS Brilliant" palasi Freetowniin. Alus siirrettiin huhtikuussa 1942 telakalle, jossa sen Y-tykkitorni korvattiin kahdella 20 millimetrin ilmatorjuntatykillä. Alus palasi palvelukseen kesäkuussa. Alus määrättiin syyskuussa osallistumaan Pohjois-Afrikan maihinnousuun.


title: HMS Brilliant (H84)

text: "HMS Brilliant" poimi 5. syyskuuta 1942 merestä 245 brittiläisen kaupalaivan "Myrmidonin" eloonjäänyttä. Saksan laivaston sukellusvene "U-506" oli upottanut kauppalaivan Palmasin kaakkoispuolella ().


title: HMS Brilliant (H84)

text:
"HMS Brilliant" aloitti lokakuussa purjehduksensa Gibraltarille liittyäkseen Force H:hon.
"HMS Brilliant" upotti 8. marraskuuta Pohjois-Afrikan maihinnousussa tykkitulella Vichyn Ranskan laivaston miinanraivaaja "La Surprisen", josta se pelasti 21 eloonjäänyttä.


title: HMS Brilliant (H84)

text: "HMS Brilliant" siirrettiin tammikuussa 1943 Portsmouthiin, jossa alus siirrettiin helmikuussa telakalle. Telakalla aluksen A-tykin paikalle asennettiin Hedgehog-sukellusveneentorjuntaheitin. Alukselle asennettiin tutka 271 ja syvyyspommien lukumäärä kasvatettiin 125 kappaleeseen. Alukselle aiemmin asennettu kolmen tuuman tykki poistettiin ja torpedoputket palautettiin. Alus palasi palvelukseen heinäkuussa 1943 13. Hävittäjälaivueeseen Gibraltarilla.


title: HMS Brilliant (H84)

text: "HMS Brilliant" liittyi elokuussa laivueeseensa, jonka mukana se palveli saattuetehtävissä.


title: HMS Brilliant (H84)

text: "HMS Brilliant" ja korvetti "HMCS Lindsay" kolaroivat 21. tammikuuta 1945, jolloin korvetti vaurioitui.


title: HMS Brilliant (H84)

text: "HMS Brilliant" pelasti 12. helmikuuta 1946 karille ajaneen Liberty-alus "Ponce de Leonin" matkustajia.


title: Metropolitan

text: Metropolitan voi tarkoittaa seuraavia:


title: Speck

text: Speck tarkoittaa seuraavia asioita:


title: Akkajoki

text: Akkajoki (, ) on Tuulomajoen vesistöön kuuluva joki Petsamon ja Kuolan piirien alueilla Murmanskin alueen länsiosassa Venäjällä. Akkajoki saa alkunsa Ala-Akkajärvestä, josta se virtaa etelään Rosh-, Patsa-, Neäskim- ja Akmanjärvien läpi ja laskee Luttojokeen Suomen ja Neuvostoliiton entisen rajan tuntumassa. Akkajokeen laskee idästä Huutojärvi ja lännestä Kukkesjärvi.


title: Akkajoki

text: Akkajoki sijaitsee Suomeen vuosina 1920-1944 kuuluneen entisen Petsamon kunnan eteläosassa. Tuolloinkin Neäskimjärven ja Akmanjärvien välinen osuus sijaitsi Neuvostoliiton puolella. Akkajoen valuma-alue kuului Suonikylän kolttasaamelaisten asuin- ja nautintoalueisiin. Suonikylän vanha talvikylä sijaitsi Akkajoen itäpuolella, mutta jäi vuoden 1920 Tarton rauhassa Neuvostoliiton puolelle.


title: Olavi Järvelä

text: Kaarlo Olavi Järvelä (21. marraskuuta 1915 Suomusjärvi – 21. lokakuuta 1976 Sysmä) oli suomalainen ammattiyhdistysjohtaja.


title: Olavi Järvelä

text: Järvelä toimi Suomen Ammattiyhdistysten Keskusliiton SAK:n järjestösihteerinä 1950-luvulla. Vuonna 1959 hän yhdessä SAK:n sihteerinä toimineen Jaakko Rantasen kanssa siirtyi leskisläisten leiriin. Samoihin aikoihin skogilaiset saivat SAK:n hallintaansa kommunistien avulla ja uusi SAK:n puheenjohtaja Vihtori Rantanen (ei sukua Jaakko Rantaselle) erotti kesällä 1960 Jaakko Rantasen, Järvelän ja muut niin sanotun "sihteerijuntan" jäsenet SAK:sta.


title: Olavi Järvelä

text: Sihteerijuntta oli saanut ennen potkuja hallintaansa merkittävän osan SAK:n omaisuudesta ja alkoi lisäksi kerätä taloudellista tukea sekä kotimaan työnantajilta että myös ulkomailta eri tahoilta muun muassa Ruotsin ammattiliittojen keskusjärjestöltä LO:lta ja joidenkin maiden tiedustelupalveluilta. Rahat kulkivat "Järjestötuki" ja "Järjestöhuolto" nimisten yhdistysten kautta joita Rantanen ja Järvelä valvoivat. Tarvittaessa Rantanen kävi myös rahanhakumatkoilla Ruotsissa ja Sveitsissä.


title: Olavi Järvelä

text: Uusi SAK:n kanssa kilpaileva keskusjärjestö SAJ perustettiin marraskuussa 1960 ja Rantasesta tuli sen pääsihteeri ja Järvelästä järjestösihteeri ja taloudenhoitaja. SAJ:n puheenjohtajana toimi Kutoma- ja neuletyöväen liiton puheenjohtaja "Veikko Oksanen" oman toimensa ohella, käytännössä kuitenkin Rantanen ja Järvelä johtivat SAJ:ta alusta lähtien.


title: Olavi Järvelä

text: Rantanen ja Järvelä pysyivät vuonna 1969 tapahtuneen ammattiyhdistysliikkeen eheytymisen jälkeenkin SAJ:n rahoituksesta vastanneiden "Järjestötuen" ja "Järjestöhuollon" johdossa. SAJ:n varat siirrettiin ennen järjestön lopettamista eri säätiöille joita Rantanen ja Järvelä myös hallitsivat. Jaakko Rantanen siirtyi SAJ:n toiminnan loputtua Enso-Gutzeit Oy:n palvelukseen ja Olavi Järvelä jäi eläkkeelle. Lokakuussa 1976 Rantanen ja Järvelä saivat molemmat surmansa Sysmässä kun heidän autonsa törmäsi kallioleikkaukseen.


title: HMS Brilliant

text: HMS Brilliant on ollut kahdeksan Britannian Kuninkaallisen laivaston aluksen nimenä.


title: Huutojärvi

text: Huutojärvi (myös Iso Huutojärvi, ) on Tuulomajoen vesistöön kuuluva järvi Petsamon piirin Nikelin kunnan kaakkoisosassa Murmanskin alueella Venäjällä. Järven pinta on 153 metriä merenpinnan yläpuolella. Järven itäpäähän laskee Uallash-niminen joki. Huutojärven länsipäästä laskee lyhyt laskujoki Akkajokeen.


title: Huutojärvi

text: Huutojärvi sijaitsee Suomeen vuosina 1920–1944 kuuluneen entisen Petsamon kunnan itäosassa silloisen valtakunnan rajan läheisyydessä.


title: Via Finlandia (reitti)

text: Via Finlandia on läpi Suomen kulkeva, Valtatietä 3 vastaava matkailureitti – mutta ei virallinen matkailutie – Helsingistä Tampereen kautta Vaasaan. Via Finlandia on osa kansainvälistä E12-tietä, joka kulkee Helsingistä Vaasaan ja täältä lautalla Ruotsiin ja Norjan Mo i Ranaan asti. Via Finlandia on yksi Suomen vilkasliikenteisimmistä valtateistä Valtatie 4:n ja Valtatie 5:n rinnalla.


title: Sébastien Léger

text: Sébastien Léger (s. 3. helmikuuta 1979 Breda, Alankomaat) on ranskalainen hollantilaissyntyinen house/tekno DJ ja musiikkituottaja.


title: Sébastien Léger

text: Légerin hittikappaleita ovat "Hit Girl", "Hypnotized" ja "Aqualight". Ne ovat soineet eri klubeilla ympäri Eurooppaa. Léger pääsi myös "DJ Listalla" sijalle 204.


title: HMS Beagle (H30)

text: HMS Beagle (viirinumero H30) oli vuonna 1930 vesillelaskettu Britannian Kuninkaallisen laivaston B-luokan hävittäjä, joka palveli toisessa maailmansodassa.


title: HMS Beagle (H30)

text: Alus tilattiin vuoden 1929 alussa John Brownin telakalta Glasgow’sta osana vuoden 1928 laivasto-ohjelmaa. Aluksen valmistuskustannukset olivat 220 342 puntaa ilman Amiraliteetin toimittamia ase- ja viestijärjestelmiä.


title: HMS Beagle (H30)

text: "HMS Beagle" palveli 1938 lentotukialus "HMS Ark Royalin" varmistusaluksena.


title: HMS Beagle (H30)

text: Alus palasi syyskuussa 1939 Devonportin telakalta, jolloin se liitettiin 19. Hävittäjälaivueeseen Doveriin. Alus suojasi laivueen mukana Kanaalin saattueita ja partioi Pohjanmerellä. Alus siirrettiin 18. joulukuuta 1939 Falmouthiin telakalle.


title: HMS Beagle (H30)

text: Alus palasi palvelukseen 22. tammikuuta 1940. Se ja "HMS Boadicea" kuljettivat 6. helmikuuta 1940 Belgiasta Doveriin pääministeri Winston Churchillin, sotakabinetin ja esikuntapäällikön.


title: HMS Beagle (H30)

text: Alus siirrettiin Kotilaivastoon tukemaan liittoutuneiden maihinnousua Norjaan (operaatio Wilfred/R4). Alus suojasi 25. huhtikuuta yhdessä "HMS Grenaden", "HMS Fortunen", "HMS Volunteerin", "HMS Encounterin" ja "HMS Escortin" kanssa lentotukialuksia "HMS Glorious" ja "HMS Ark Royal". Alus palasi 27. huhtikuuta "HMS Gloriousin" mukana Scapa Flowhun täydentämään lentokoneensa ja palaten 30. huhtikuuta takaisin Norjan vesille.


title: HMS Beagle (H30)

text: Kesäkuussa alus suojasi risteilijä "HMS Vindictiven" kanssa joukkojenkuljetussaattuetta vetäydyttäessä Norjasta. Kotimaahan palattuaan alus palasi siirrettiin evakuoimaan joukkoja mannermaalta.


title: HMS Beagle (H30)

text: Alus suojasi 16. kesäkuuta St. Nazairen evakuointia (operaatio Ariel). Alus laski Bordeauxiin tuhoamispartion ja otti kannelleen pakolaisia palatessaan kotimaahan.


title: HMS Beagle (H30)

text: "HMS Beagle" liitettiin heinäkuussa 1. Hävittäjälaivueeseen Doveriin. Alus joutui 19. heinäkuuta syöksypommittajien maalitauluksi Doverin satamanedustalla. Siihen ei osunut, mutta lähelle osuneiden pommien sirpaleet vaurioittivat gyrokompassia ja kattilahuonetta niin, että alus siirrettiin 20. heinäkuuta telakalle Devonportiin. Se palasi palvelukseen 16. elokuuta, jolloin se liitettiin 22. Hävittäjälaivueeseen Devonportissa.


title: HMS Beagle (H30)

text: "HMS Beagle", "HMS Highlander" ja "HMS Bulldog" tulittivat 14. syyskuuta vastaisena yönä Cherbourgia tunkeuduttuaan Seine-joelle.


title: HMS Beagle (H30)

text: "HMS Beagle" irrotettiin 14. lokakuuta Kotilaivastosta suojaamaan "HMS Argusta" sen viedessä lentokoneita Islantiin. Paluun jälkeen alus siirrettiin 18. lokakuuta saattuepalvelukseen Pohjois-Atlantille.


title: HMS Beagle (H30)

text: "HMS Beagle" liitettiin 2. marraskuuta saattueeseen WS4 Clydessä yhdessä "HMS Bulldogin" ja "HMS Hesperuksen" sekä Kanadan laivaston hävittäjien "Ottawan", "Saguenayn" ja "Skeenan" kanssa. Alus irtautui seuraavana päivänä saattueesta palaten Clydeen saattueen HX83 mukana.


title: HMS Beagle (H30)

text: Se poimi 5. marraskuuta merestä 28 brittiläisen tankkerin "Scottish Maidenin" eloonjäänyttä. Saksan laivaston sukellusvene "U-99" oli upottanut tankkerin 225 merimailia länteen Bloody Forelandista ().


title: HMS Beagle (H30)

text: "HMS Beagle" suojasi 18. marraskuuta 1. Miinanlaskijalaivueen aluksia luotaessa miinakenttä operaatiossa SN3, minkä jälkeen alus palasi saattuepalvelukseen Atlantille. Alus suojasi 3. tammikuuta 1941 uudelleen miinoitusoperaatiota (operaatio SN6) ja seuraavana päivänä uudelleen operaatiota SN65.


title: HMS Beagle (H30)

text: "HMS Beagle" liitettiin 12. tammikuuta suojaamaan saattuetta WS5B Clydestä. Alus erkani saattueesta 16. tammikuuta palaten Clydeen. Alus siirrettiin helmikuussa 4. Saattajaryhmään.


title: HMS Beagle (H30)

text: "HMS Beagle" suojasi useita saattueita Pohjois-Atlantilla ja Kanaalin alueella, kunnes se kärsi 24. lokakuuta vaurioita myrskyssä. Alus siirrettiin telakalle, jossa korjausten lisäksi alukselle asennettiin tutka. Se palasi marraskuussa saattuepalvelukseen.


title: HMS Beagle (H30)

text: "HMS Beagle" suojasi marraskuun lopulla saattuetta ON40 Clydestä, mistä irtaantuessaan alus purjehti Islantiin suojaan myrskyltä. Alus liittyi saattueeseen SC156 palatakseen Clydeen, jossa alus poistettiin palveluksesta ja se siirrettiin Tyneen telakalle. Telakalla alus muutettiin sukellusveneentorjunta-alukseksi, kun sille asennettiin Hedgehogin prototyyppi ja sen torpedoputket muutettiin syvyyspommin heittimiksi. Alukselle asennettiin myös paranneltu tutka. Alus palasi saattuepalvelukseen 12. huhtikuuta 1942.


title: HMS Beagle (H30)

text: "HMS Beagle" siirrettiin 5. helmikuuta 1943 Länsi-Afrikan asemalle sijoituspaikkanaan Freetown. Alus matkasi maaliskuussa uuteen sijoituspaikkaansa, jossa se suoritti sukellusveneentorjuntaa ja saattueiden suojausta. Alus määrättiin 19. syyskuuta palaamaan kotimaahan, jossa sen tuli liittyä Kotilaivastoon. Se matkasi lokakuussa kotiin, missä se siirrettiin Jäämeren saattueiden suojaamiseen.


title: HMS Beagle (H30)

text: "HMS Beagle" määrättiin 10. toukokuuta 1944 tukemaan Normandian maihinnousua osana Force J:tä. Alus siirtyi osastoon kesäkuun alussa ja 4. kesäkuuta se liittyi saattueen J8 suojueeseen. Saattue aloitti seuraavana päivänä matkansa Kanaalin yli, mistä "HMS Beagle" palasi seuraavana päivänä. Alus suojasi maihinnousualuetta E-veneiltä 19. kesäkuuta alkaen.


title: HMS Beagle (H30)

text: "HMS Beagle" siirrettiin 19. heinäkuuta Sheernessiin telakalle, josta se palasi elokuussa rannikkosaattueiden suojaustehtäviin ja edelleen Jäämeren saattueiden suojaamiseen. Alus siirrettiin telakalle 21. joulukuuta 1944, mistä se palasi palvelukseen helmikuussa 1945.


title: HMS Beagle (H30)

text:
"HMS Beaglelle" nousi joukkoja Kanaalisaarten haltuunottamiseksi (operaatio Nest Egg). Alus otti osaa 9. toukokuuta 1945 Kanaalisaarten saksalaisen varuskunnan antautumiseen. Alus siirrettiin 24. toukokuuta Devonportin reserviin.
"HMS Beagle" sijoitettiin poistolistalle VJ-päivän jälkeen ja se myytiin 22. joulukuuta romutettavaksi BISCOlle, joka allokoi sen Metal Industriesille. Alus saapui 15. tammikuuta 1946 hinauksessa romuttajalle Charlestowniin Rosythiin.


title: Mitch Vogel

text: Mitch Vogel (s. 17. tammikuuta 1956 Alhambra, Kalifornia) on entinen yhdysvaltalainen lapsinäyttelijä. Hän esiintyi 1970-luvun alussa Jamie Hunter Cartwrightin roolissa televisiosarjassa "Bonanza". Lisäksi hänet nähtiin muun muassa elokuvissa "Sinun, minun ja meidän" ("Yours, Mine and Ours", 1968) ja "Veijarit" ("The Reivers", 1969). Roolistaan "Veijareissa" hän oli vuonna 1970 ehdolla parhaan miessivuosan Golden Globen saajaksi.


title: Miss Kittin

text: Caroline Hervé (s. 1973 Grenoble), tunnetaan paremmin taiteilijanimellään Miss Kittin, on ranskalainen elektronisen musiikin artisti, DJ ja laulaja.


title: Miss Kittin

text: 22-vuotiaana Caroline alkoi harjoittaa DJ-uraansa Ranskan lisäksi Moskovassa ja Chicagossa Mike Dearbornin kanssa. Tavattuaan saksalaisen DJ Hellin Marseillessa Caroline teki levytyssopimuksen tämän International DeeJay Gigolo Records -nimisen levy-yhtiön kanssa.


title: Miss Kittin

text: Miss Kittin julkaisi "First Album" -esikoisalbuminsa ranskalaisen musiikkituottaja The Hackerin kanssa vuonna 2001. Miss Kittin on myös electroclash-nimisen konemusiikin haaran uranuurtajia. Tunnettuja Miss Kittinin electroclash-tyylisiä kappaleita ovat muun muassa ”1982” ja ”Frank Sinatra”.


title: Hyväntekeväisyyskaupat

text: Hyväntekeväisyyskaupat olivat Suomessa toisen maailmansodan jälkeen 1940-luvun lopulla ja 1950-luvun alussa käytössä ollut järjestely, jolla eri järjestöt ja poliittiset puolueet saivat maahan ulkomailta tullitta ja verottomasti erilaisia kulutustavaroita kuten kahvia, sokeria, nailonsukkia ja jopa henkilöautoja sekä myydä ne sitten Suomessa. Myynnistä saadut tulot piti käyttää kotimaiseen hyväntekeväisyyteen. Viranomaiset hyväksyivät toiminnan koska sen avulla Suomeen saatiin tuotteita joista täällä oli pulaa. Toimintaan liittyi kuitenkin myös väärinkäytöksiä kuten virkamiesten lahjontaa ja sen avulla peitettiin eri järjestöille ja puolueille lännestä tullutta taloudellista tukea.


title: Hyväntekeväisyyskaupat

text: Järjestely syntyi talvisodan jälkeen helpottamaan ulkomailta tulevia lahjoitusten saamista. Aluksi ainoastaan yleishyödylliset avustusjärjestöt, seurakunnat, säätiöt ja korkeakoulut saivat harjoittaa hyväntekeväisyyskauppaa mutta Mauno Pekkalan hallituksen päätöksellä myös poliittiset puolueet saivat tämän oikeuden.


title: Hyväntekeväisyyskaupat

text: Hyväntekeväisyyskauppoja harjoittivat muun muassa Suomen evankelis-luterilainen kirkko, Mannerheimin lastensuojeluliitto, Suomen Punainen Risti ja lopulta jopa poliittiset puolueetkin. Säännöstelyajan Suomessa tavaroiden myynnistä sai hyvät tulot. Esimerkiksi Suomen evankelis-luterilainen kirkko hankki Luterilaisen maailmanliiton Amerikan-osaston lahjoittamilla dollareilla ulkomailta elintarvikkeita (pääasiassa kahvia) ja toi niitä Suomeen myytäväksi. Dollareita ei kannattanut tuoda suoraan Suomeen markoiksi vaihdettaviksi koska markan vaihtokurssi oli Suomessa ylihinnoiteltu.


title: Hyväntekeväisyyskaupat

text: Poliittisista puolueista sosialidemokraatit saivat kylmän sodan aikana tukea lännestä CIA:han kytköksissä olleilta järjestöiltä, muiden pohjoismaiden ammattiyhdistysliikkeiltä ja Oskari Tokoin välityksellä amerikansuomalaiselta työväenliikkeeltä. Avustuksina saaduilla dollareilla hankittiin sellaisia kulutushyödykkeitä joista Suomessa oli pulaa ja ne tuotiin vero- ja tullivapaasti Suomessa myytäviksi. Myyntituloilla rahoitettiin sitten puolueen toimintaa. Lännestä tullut taloudellinen tuki oli vastapainona sille tuelle jota Neuvostoliitto antoi Suomen kommunistiselle puolueelle, Maalaisliiton K-linjalle ja SDP:n skogilaiselle oppositiolle.


title: Hyväntekeväisyyskaupat

text: Syksyllä 1952 Suomen hallitus kielsi hyväntekeväisyyskaupan, kun se oli alkanut saada usein rikollisia piirteitä ja häiritä markkinoiden toimintaa.


title: TUL:n pesäpallomestaruus 1945

text: Pesäpallon TUL:n mestaruussarja 1945 toimi samalla karsintana PPL:n ja TUL:n yhteiseen, PEVA:n järjestämään SM-sarjaan. TUL:n mestaruuden voitti Työväen Mailapojat.


title: TUL:n pesäpallomestaruus 1945

text: Neljä parasta selvisi yhteiseen SM-sarjaan. Hyvinkään Ponteva putosi TUL:n mestaruussarjasta. Tilalle nousivat Tampereen Pesä-Peikot ja Forssan Alku.


title: Mahtisanat

text: Mahtisanat on suomalaisen Kotiteollisuuden single, joka edelsi "Ukonhauta"-albumia. "Mahtisanat" sisältää kaksi raitaa, "Mahtisanat" ja "Pää kylmänä". "Mahtisanat" julkaistiin kevät-talvella 2009 ja "Ukonhauta" saman vuoden keväällä. Kappaleen "Pää Kylmänä" sanoitukset ovat hieman kristinuskonvastaiset ja synkät. Kappaleen "Mahtisanat" sanoitukset ovat nekin surulliset tai epätoivoiset. Kappaleen sanoituksissa kerrotaan katkerasta ihmisestä, joka ei saa elämältään mitään.


title: Kauniaisten lukio

text: Kauniaisten lukio on Kauniaisten Kasavuoressa sijaitseva lukio. Se perustettiin vuonna 1964 Kauniaisten suomalaisena yhteiskouluna, joka jakautui vuonna 1977 koulu-uudistuksessa Kasavuoren yläkouluksi ja Kauniaisten lukioksi, jotka toimivat samoissa tiloissa.


title: Kauniaisten lukio

text: Lukion abiturienttiluokka oli helmikuussa 1984 huvimatkalla Leningradissa Neuvostoliitossa. Kaksi oppilasta tuomittiin törkeästä huliganismista vuoden työleirirangaistukseen, heidän uituaan alasti Pribaltiskaja-hotellin suihkulähteessä.


title: Kauniaisten lukio

text: Lukio sijoittui STT:n lukiovertailussa keväällä 2013 sijalle 287 ja keväällä 2014 sijalle 230..


title: Pikkulavantauti

text: Pikkulavantauti on "Salmonella paratyphin" levittämä tartuntatauti. Se muistuttaa oireiltaan "Salmonella typhin" levittämää lavantautia mutta on lievempi. Taudin aiheuttajaksi riittää hyvin pieni määrä bakteereja.


title: Pikkulavantauti

text: Tautia levittävää bakteeria on kolmea tyyppiä, "Salmonella paratyphi A, S. paratyphi B" (eli "S. schottmuelleri") ja "S. paratyphi C" ("S. hirschfeldii").


title: Audio Pro

text: Audio Pro on ruotsalainen kaiutinmerkki, joka on alansa markkinajohtaja Pohjoismaissa ja joita valmistaa Audio Pro AB Sweden.


title: Audio Pro

text: Audio Pro kaiuttimia on valmistettu vuodesta 1978. Kaiuttimia valmistetaan lähinnä kotikäyttöön.


title: Audio Pro

text:
Subwoofereissa Audio Pro käyttää patentoimaansa ace-bass® (Amplifier Controlled Euphonic Bass) tekniikkaa, jonka avulla valmistetaan pieniä subwoofereita pienillä elementeillä ilman että bassosta menetetään suorituskyky ja voima.
Suomeen Audio Pro tuotteita maahantuo Hedengren Kodintekniikka Ab


title: HMS Amazon (D39)

text: HMS Amazon (viirinumero D39) oli Britannian Kuninkaallisen laivaston hävittäjä, joka palveli toisessa maailmansodassa.


title: HMS Amazon (D39)

text: Alus oli yhdessä Yarrow’n valmistaman "HMS Ambuscaden" kanssa kokeellisia aluksia, joissa testattiin uusia voimanlähteitä sekä valmistustekniikoita. Alusten tilaus oli osa vuoden 1924 laivasto-ohjelmaa. Niistä tuli pohja kaikkiaan 77 alusta käsittäneelle ns. sotienvälisen hävittäjän mallityypille (A-luokasta I-luokkaan), joita tehtiin vuoden 1936 Tribal-luokan hävittäjiin asti.


title: HMS Amazon (D39)

text: Vuoteen 1923 mennessä Kuninkaallisen laivaston hävittäjät olivat supistuneet vuoden 1918 yli 400 aluksesta 185:een M-, R-, S-, V- ja W-luokkien alukseen sekä viiteentoista Marksman-, Faulknor-, Shakespeare- ja Scott-luokan laivueenjohtajaan. Kaikki ennen ensimmäistä maailmansotaa valmistuneet sekä suuri joukko M- ja R-luokkien aluksia romutettiin 1921–1923 taloudellisista syistä, materiaalin heikkouden sekä Washingtonin laivastosopimuksen perusteella.


title: HMS Amazon (D39)

text: Jäljelle jääneiden M-, R- ja S-luokkien alusten toimintasäde oli lyhyt, eivätkä ne siten soveltuneet erityisen hyvin laivaston tarpeisiin, joten ainoastaan V- ja W-luokkien alukset sekä laivueenjohtajat soveltuivat laivaston uusiin tarpeisiin. Monien alusten palvelusaika täyttyi 1924. Samalla tuli täyteen seitsemän vuoden jakso, jonka aikana ei suunniteltu ainoatakaan uutta hävittäjämallia, joten Amiraliteetti aloitti uuden alusluokan suunnittelun ja otti huomioon teknisen kehityksen erityisesti moottoreissa sekä valmistusmenetelmissä. Amiraalineuvosto hyväksyi 21. marraskuuta 1923 ensimmäisen sodanjälkeisen ohjelman, jonka perusteella valmistettaisiin kahdeksan uppoumaltaan 10 000 tonnista risteilijää, kaksi hävittäjää, kolme partiosukellusvenettä, yksi sukellusveneiden emälaiva, yksi hävittäjien emälaiva, yksi miinalaiva ja kaksi Jangtsejoen tykkivenettä.


title: HMS Amazon (D39)

text: Kahden ohjelmaan sisällytetyn hävittäjän eli "Amazonin" ja "Ambuscaden" tuli olla uuden standardihävittäjätyypin perusta. Näiden kaltaisia aluksia valmistui kaikkiaan yli 80. Kuninkaallisen laivaston aluksiin pohjautuvista luokista viimeinen I-luokka valmistui osana vuoden 1937 laivasto-ohjelmaa. Alustyyppiin pohjautunut kahdeksan aluksen luokka valmistui kuitenkin vielä joulukuun 1939 ja maaliskuun 1942 välillä.


title: HMS Amazon (D39)

text: Amiraliteetti pyysi 26. marraskuuta 1923 esityksen uusista aluksista viideltä telakalta, Yarrow’lta, Dennyltä, Thornycroftilta, Whitelta ja Hawthorn Leslielta. Sen jälkeen kun Amiraliteetti oli analysoinut esitykset ja keskustellut telakoiden edustajien kanssa, Yarrow’lle ja Thornycroftille toimitettiin 29. helmikuuta 1924 tarkennetut tarjouspyynnöt, joihin tuli toimittaa vastaukset 11. huhtikuuta mennessä. Telakoiden tarjoukset hyväksyttiin sähkeellä 12. kesäkuuta, ja niiden alukset poikkesivat toisistaan varsinkin sisätiloiltaan, mutta muistuttivat toisiaan ulkoisesti.


title: HMS Amazon (D39)

text: Alus tilattiin 16. heinäkuuta 1924 John I. Thornycroft and Companyltä Woolstonista.


title: HMS Amazon (D39)

text: Thornycroft kehitti ainakin neljä erilaista suunnitelmaa aluksista. Näistä kaksi oli 310 jalkaa pitkiä ja kaksi 305 jalan aluksia. Alusten voimanlähteet olivat 33 000, 32 000, 30 000 ja 28 000 hevosvoimaa. Esityksistä kahta tarjottiin lopulta Amiraliteetille, joka esitti vaatimuksen prototyyppien valmistamisesta. A-tyypiksi ristittiin 310 jalan alus ja B-tyypiksi 305 jalan alus, jossa oli ainoastaan yksi kattilahuone aluksen etuosassa kuten ensimmäisen maailmansodan aikaisessa "HMS Wishartissa".


title: HMS Amazon (D39)

text: Aluksia varten kehitettiin kaksi voimanlähdettä ja kolmas suunniteltiin. B-tyyppiä muutettiin marraskuussa 1924 rakentamisen jo alettua siten, että voimanlähteen vaihdolla saatiin kaksi solmua lisää nopeutta, mikä edellytti pituuden kasvattamista. Alustavien koeajojen jälkeen 1926 alukselle vaihdettiin turbiinimoottorit.


title: HMS Amazon (D39)

text: Aluksen aseistus vastasi ensimmäisen maailmansodan lopun V- ja W-luokkien hävittäjien aseistusta. Niille sijoitettiin neljä 4,7 tuuman BL Mk I -tykkiä yksiputkisina CP Mk VI** -asennuksina. Tykit vastasivat maavoimien kenttätykkejä, ja ne eivät kyenneet pika-ammuntaan. Tykeillä oli niin kutsuttu puolikilpi, eli ne olivat takaa avoimia, ja asennus mahdollisti 30 asteen korotuskulman. Tulenjohdon tukena oli kolmen metrin kannalla varustettu stereoetäisyysmittari ja uusi tulenjohtotorni (), joka lopulta asennettiin kaikkiin Kuninkaallisen laivaston hävittäjiin C-luokasta aina U-luokkaan saakka.


title: HMS Amazon (D39)

text: Alus saavutti koeajoissa ainoastaan 34,5 solmun nopeuden, joten siihen tuli tehdä nopeuden kasvattamiseksi muutoksia. Varsinaisissa hyväksyntätesteissä alus saavutti 37,5 solmun nopeuden.


title: HMS Amazon (D39)

text: Alus liitettiin palvelukseen oton jälkeen 5. toukokuuta 1927 Atlantin laivastoon. Alus oli 3. kesäkuuta–14. heinäkuuta Portsmouthin telakalla, ja sen jälkeen aloitettiin vuoden loppuun kestäneet koeajot. Koulutuksen päätyttyä alus palveli Atlantin laivastossa, kunnes se siirrettiin 28. helmikuuta 1928 telakalle huollettavaksi. Alus palasi telakalta 10. huhtikuuta, lähti "HMS Ambuscaden" kanssa Portsmouthista laivastovierailulle Pernambucoon, Buenos Airesiin, Valparaísoon, Callaoon, Panamaan, Kingstoniin, Bermudalle ja Faialiin ja palasi Portsmouthiin 15. elokuuta.


title: HMS Amazon (D39)

text: "Amazon" oli telakalla elokuusta 1936. Alus palasi palvelukseen helmikuussa 1939, jolloin se sijoitettiin torpedokoulutuskeskus "HMS Vernoniin". Se liitettiin toisen maailmansodan alkaessa 18. hävittäjälaivueeseen Plymouthiin suojaamaan saattueita sekä torjumaan Englannin kanaalin sukellusveneuhkaa, ja tuossa tehtävissä se oli vuoden lopun. Alus liittyi 17. tammikuuta 1940 Gibraltarille matkanneeseen saattueeseen HG15F, josta se erkani 22. tammikuuta ja palasi Liverpooliin.


title: HMS Amazon (D39)

text: Alus siirrettiin 8. huhtikuuta 1940 Kotilaivastoon valmistauduttaessa Norjan operaatioon. Se suojasi 27. huhtikuuta "HMS Afridin" kanssa Norjan rannikolle saattueen, jonka aluksista ainoastaan kaksi kykeni purkamaan lastinsa määränpäässä ilmahyökkäysten vuoksi. Seuraavana päivänä saattue joutui paluumatkalla uudelleen ilmahyökkäyksen kohteeksi. Alus hyökkäsi 29. huhtikuuta sukellusvenettä vastaan tuloksetta.


title: HMS Amazon (D39)

text: Alus saattoi 27. toukokuuta "HMS Volunteerin" ja "HMS Fleetwoodin" kanssa pahoin vaurioituneen "HMS Eskimon" Harstadista Britteinsaarille. Toukokuussa aluksen viirinumero vaihtui I39:ksi. Kesäkuun alussa se osallistui Norjan evakuointiin operaatio Alphabetissa.


title: HMS Amazon (D39)

text: Alus määrättiin 10. kesäkuuta Harwichiin 16. hävittäjälaivueen johtoalukseksi. Tehtävässä se suojasi itärannikon saattueita ja valvoi Saksan joukkojen maihinnousuvalmisteluja. Alus siirrettiin elokuussa edelleen Belfastiin sijoitettuun 12. hävittäjälaivueeseen suojaamaan saattueita Läntisen reitin alaisuudessa (). Alus suojasi Atlantin saattueita, kunnes se siirrettiin marraskuussa 3. saattajaryhmään (). Se jatkoi uuden osastonsa mukana Atlantin saattueiden suojaamista vuoden loppuun.


title: HMS Amazon (D39)

text: Tammikuussa 1941 alus sijoitettiin Britteinsaarten ja Islannin välisten saattueiden suojaksi, ja siinä tehtävässä se muun muassa saattoi Färsaarten ja Britannian rannikon välisestä pohjoisesta partioalueesta vastanneita apuristeilijöitä toiminta-alueilleen. Alus siirrettiin Glasgow’ssa telakalle, mistä se palasi Islantiin sijoitettuun saattajaryhmäänsä maaliskuussa suojaamaan Atlantin saattueita. Saattajaryhmän muut alukset olivat "HMS Bulldog", kolme Flower-luokan korvettia ja kolme aseistettua troolaria.


title: HMS Amazon (D39)

text: Alus lähti toukokuun alussa ryhmänsä mukana Islannista saattaakseen apuristeilijä "HMS Ranpuran" sekä neljä rahtialusta saattueeseen OB318. Ryhmä liittyi saattueeseen 7. toukokuuta ja suojasi sitä 7. saattajaryhmän kanssa. Saksan laivaston sukellusvene "U-94" upotti kaksi rahtialusta saattueesta, jolloin "Amazon" hyökkäsi sukellusvenettä vastaan "HMS Bulldogin" ja "HMS Rochesterin" kanssa. Hyökkäys esti sukellusvenettä uusimasta hyökkäystään saattuetta vastaan, mutta "Amazonin" peräsin vaurioitui.


title: HMS Amazon (D39)

text: Seuraavana päivänä alus liittyi uudelleen saattueeseen. Sukellusveneet "U-110" ja "U-201" hyökkäsivät 9. toukokuuta saattuetta vastaan ja tuhosivat rahtialukset "SS Bengore Headin" ja "SS Esmondin". Alus pelasti korvetti "HMS Aubretian" upottaman "U-110:n" eloonjääneet. Saattueen mukana Islantiin saavuttuaan alus siirrettiin telakalle korjattavaksi. Kesäkuussa palvelukseen palattuaan se liittyi ryhmäänsä ja jatkoi Pohjois-Atlantin saattueiden suojaamista.


title: HMS Amazon (D39)

text: Alus määrättiin joulukuussa telakalle Liverpooliin, mistä se palasi palvelukseen huhtikuussa 1942 liitettynä Kotilaivastoon suojaamaan Jäämeren saattueita. Alus liittyi 12. huhtikuuta saattueen PQ14 lähisuojaukseksi hävittäjien "HMS Beaglen", "HMS Beverleyn", "HMS Bulldogin", korvettien "HMS Campanulan", "HMS Oxlipin", "HMS Saxifragen", "HMS Snowflaken" sekä sukellusveneentorjuntatroolareiden "HMS Lord Middletonin", "HMS Lord Austinin" kanssa. Se saapui 19. huhtikuuta saattueen mukana Murmanskiin, josta se lähti 28. huhtikuuta paluumatkalle saattueen QP11 suojana. Suojueena olivat samat alukset täydennettynä "HMS Foresterilla" ja "HMS Foresightilla". Seuraavana päivänä saattue joutui sukellusvenehyökkäykseen. Risteilijä "HMS Edinburgh" liittyi 30. huhtikuuta saattueeseen ja joutui sukellusveneiden "U-88" ja "U-456" maaliksi. Risteilijä vaurioitui pahoin torpedo-osumasta.


title: HMS Amazon (D39)

text: Saattue joutui 1. toukokuuta ilmahyökkäykseen ja hieman myöhemmin Saksan laivaston hävittäjien "Z7 Hermann Schoemann", "Z24" ja "Z25" hyökkäyksen kohteeksi. "Amazon" ja "HMS Beverley" erkanivat 3. toukokuuta saattueesta kuljettaakseen haavoittuneet Islantiin. Sen jälkeen alus siirtyi Clydeen telakalle.


title: HMS Amazon (D39)

text: "Amazon" palasi palvelukseen heinäkuussa liitettynä Greenockin saattajayksiköihin suojaamaan Atlantin saattueita. Se suojasi yhden saattueen Halifaxiin ennen kuin se irrotettiin Greenockin saattajaosastosta suojaamaan saattuetta WS21 Maltalle (operaatio Pedestal). Alus suojasi 10. elokuuta "HMS Furiousia", joka kuljetti Pedestalin tueksi lentokoneita Maltalle operaatio Bellowsissa. Seuraavana päivänä alus suojasi laivaston hinaaja "HMS Jauntyn" tankkausosastoon (Force R). Alus suojasi 13. elokuuta vaurioituneet "HMS Indomitablen" ja "HMS Ithurielin" Gibraltarille yhdessä "HMS Antelopen", "HMS Wishartin", "HMS Westcottin" ja "HMS Zetlandin" kanssa.


title: HMS Amazon (D39)

text: Operaatiosta vapauduttuaan alus lähti 16. elokuuta Scapa Flow’hun. Alus suojasi 9. syyskuuta saattueen PQ18 ja palaavana saattueen QP14 suojausosastojen tankkaamiseksi perustettua tankkeriosastoa. Samalla täydennettiin norjalaisen sääaseman varastot. Alus lähti Lowesta liittyäkseen loppumatkan ajaksi saattueeseen QP14.


title: HMS Amazon (D39)

text: Alus määrättiin lokakuussa suojaamaan Gibraltarille matkaavia Pohjois-Afrikan maihinnousua valmistelevia saattueita. Alus suojasi 8. marraskuuta saattueen Oraniin, mistä vapauduttuaan se palasi Britteinsaarille.


title: HMS Amazon (D39)

text: Joulukuussa alus siirrettiin Troonissa telakalle, mistä se palasi palvelukseen huhtikuussa 1943. Alus liitettiin läntisen reitin alaisuuteen suojaamaan Atlantin saattueita. Se määrättiin huhtikuussa Freetowniin ja alus lähti toukokuussa Gibraltarille, jossa se liittyi 26. kesäkuuta Freetowniin matkaavaan saattueeseen WS31 "HMS Blackmoren", "HMS Bulldogin" ja "HMS Foxhoundin" kanssa. Alus erkani 4. heinäkuuta Freetowniin saavuttuaan saattueesta aloittaen paikallissaattajantehtävät.


title: HMS Amazon (D39)

text: Alus palasi lokakuussa Britteinsaarille, jossa se siirrettiin Rosythiin telakalle. Aluksen rungon todettiin olevan sopimaton avomeripalvelukseen ja alus päätettiin sijoittaa ilmavoimien maalilaivaksi.


title: HMS Amazon (D39)

text: Joulukuussa "Amazon" palasi palvelukseen maalilaivana, kunnes se poistettiin palveluksesta joulukuussa 1944. Se oli rakennetestauksessa tammikuusta maaliskuuhun 1945 Naval Constructive Research Establishmentissa Rosythissa.


title: HMS Amazon (D39)

text: Alus sijoitettiin poistolistalle toukokuussa 1945. Alusta kuitenkin käytettiin vedenalaisten räjäytysten testaamiseen vuoteen 1948 saakka, jolloin se myytiin BISCOlle romutettavaksi. Alus siirrettiin West of Scotland Shipbuildersille, ja se saapui romutettavaksi Trooniin Ayrshireen 6. lokakuuta 1948.


title: Pesäpalloilun yhteistoimintavaliokunta

text: Pesäpalloilun yhteistoimintavaliokunta (lyh. PEVA) perustettiin 1940-luvulla edistämään Pesäpalloliiton ja TUL:n pesäpalloseurojen välistä yhteistoimintaa. Jo sotavuosina oli askeleita siihen suuntaan otettu: Miehet pelasivat ensimmäisen ns. Liitto-ottelunsa vuonna 1940 ja Työväen Mailapojat osallistui 1943 pesäpallon SM-sarjaan ensimmäisenä TUL:n seurana. Vastaavaa yhteistoimintaa harrastettiin myös muissa joukkuelajeissa.


title: Pesäpalloilun yhteistoimintavaliokunta

text: Miesten mestaruussarjatoiminta järjestettiin siten, että PPL ja TUL tahoillaan karsivat joukkueita yhteiseen SM-sarjaan, jossa Suomen mestaruus ratkaistiin. Ohessa TUL ratkaisi oman liittonsa mestaruuden. Naisten, nuorten ja ikämiesten mestaruudet ratkaistiin hieman eri tavoin. Ensiksi kumpikin liitto ratkoi omat mestaruutensa ja mestarit (ja ajoittain myös liittojen kakkoset) kohtasivat sitten toisensa liitto-otteluissa, joissa lopullisesti ratkesi SM-tittelin kohtalo. Tämän vuoksi näiden sarjojen mitalitilastoissa esiintyy lähteistä johtuvia eroavaisuuksia, riippuen siitä tarkoitetaanko pelkästään pesäpalloliiton mitaleita vai liittojen välisten loppuotteluiden mitalijärjestystä.


title: Pesäpalloilun yhteistoimintavaliokunta

text: Yhteistoiminta liittojen välillä katkesi vuonna 1954, jolloin myös PEVA lopetti toimintansa.Lisäksi joukkueet kohtasivat Helsingin olympiakisoissa 1952 näytösottelun merkeissä. Tuon ottelun PPL voitti 8–4.


title: Pesäpalloilun yhteistoimintavaliokunta

text: Nuorissa liitojen ykköset ja toisaalla kakkoset pelasivat keskenään. Liitto-ottelu ratkesi näiden otteluiden yhteistuloksen perusteella. Liiton mestareiden välisen ottelun voittaja tunnustettiin yleisesti Suomen mestariksi.Vuoden 1955 kamppailua ei pidetä varsinaisena liitto-otteluna yhteistoiminnan jo katkettua. Veikot ja Jymy kuitenkin pelasivat kamppailut Suomen mestaruudesta. Veikothan poikkeuksellisena TUL:n seurana osallistuivat myös miesten mestaruussarjaan nimellä Veikot-55.


title: U.B. Funkeys

text: U.B. Funkeys on lasten tietokonepeli. Perinteisten pelitallenteiden sijaan peli on rakennettu muovisen hahmon sisään jossa on tietokoneeseen kytkettävä usb liitin. Tämä, 12cm korkea muovinen hahmo on U.B. aloituspakkauksessa. Päähahmon lisäksi pelissä käytetään pienempiä, n.6cm korkeita muovisia hahmoja, jotka kytketään isoon päähahmoon asettamalla ne pään takaa löytyvään liittimeen. Pienillä hahmoilla voi pelissä kulkea teleporteista ja pelata erilaisia pelejä. Isoin päähahmo "U.B." ei varsinaisesti tee pelissä paljon mitään ilman pieniä hahmoja, eli lisäosia. Aloituspakkauksessa tulee U.B. päähahmon lisäksi kaksi pientä funkey hahmoa.


title: U.B. Funkeys

text: Varsinaisessa pelissä tarina alkaa siitä, kun Funkeyt pelaavat näytöllä hauskoja pelejä ja leikkivät. Heillä on salaisuus jonka Funkey nimeltä "Tohtori Tinker" on keksinyt. Tuo salainen keksintö ovat teleportit, jotka toimivat voimakristallien avulla. Niillä Funkeyt matkustavat silmänräpäyksessä toistensa luo eri maailmoihin. Eräänä päivänä portit räjähtävät, voimakristallit sinkoutuvat eri puolille "Terrapiniaa" (Terrapinia = Funkey maailmankaikkeus) ja Tohtori Tinker katoaa. Jotkut Funkeyt pystyvät matkustamaan toisiin maailmoihin ja jotkut toisiin, mutta matkustus rajoittui räjähdyksen jälkeen paljon. Yhdestä portista tupsahtaa sitten "U.B." Ja siitä alkaa pelin seikkailu Terrapiniassa.


title: Seppo Keskinarkaus

text: Seppo Mikael Keskinarkaus (s. 29. syyskuuta 1949 Rovaniemi) on suomalainen suunnistaja ja viestisuunnistuksen MM-mitalisti. Seuratasolla hän edusti Ounasvaaran Hiihtoseuraa.


title: Seppo Keskinarkaus

text: Tampereen MM-kilpailuissa 1979 Keskinarkaus voitti viestihopeaa ja sijoittui henkilökohtaisessa kilpailussa 11:nneksi. Viestissä hän suunnisti avausosuuden Hannu Kottosen, Risto Nuuroksen, Ari Anjalan suunnistaessa muut osuudet.


title: Savage

text: Savage voi tarkoittaa seuraavia asioita tai henkilöitä:


title: Battlefield 3

text: Battlefield 3 on DICE:n kehittämä ja Electronic Artsin vuonna 2011 julkaisema ensimmäisen persoonan ammuntapeli Microsoft Windowsille, PlayStation 3:lle ja Xbox 360:lle.


title: Battlefield 3

text: "Battlefield 3":ssa käytetään DICE:n Frostbite 2.0 -pelimoottoria. DICE kehitti peliin elementtejä, jotka puuttuivat "sta" ja sen : muun muassa mahdollisuuden ryömiä ja lentää hävittäjillä. "Battlefield 3" keskittyy enimmäkseen lähi-itään kuten mm. Irakiin sekä avoimiin ympäristöihin kuten metsään, aavikkoon vuoristoon ja jopa trooppisille saarille jossa on mahdollisuus käydä taisteluita merellä, ilmassa ja maalla kuten panssarivaunulla. "Battlefield 3":n mukana esiteltiin myös Battlelog, kaikille alustoille ilmainen palvelu, joka sisältää äänikommunikoinnin, pelitilastoja sekä mahdollisuuden liittyä peliin, jossa ystävä on jo (molempien pelaajien pitää olla samalla alustalla).


title: Battlefield 3

text: "Battlefield 3":n yhteistyöpelitila () ei sisällä jaettua ruutua. Uusi Battlelog-palvelu on kytketty kaksinpeliin. Pelaajat voivat yrittää päihittää omia ja ystäviensä parhaita aikoja. Pelaajat voivat myös käyttää kaksinpelistä ansaittuja palkintoja moninpelissä.


title: Battlefield 3

text: "Battlefield 3":n moninpeli tukee Windowsilla 64 yhtäaikaista pelaajaa ja konsoleilla 24 yhtäaikaista pelaajaa, vaikka DICE:n toimitusjohtajan Patrick Soderlundin mukaan he pystyisivät lisäämään peliin jopa 256 pelaajan yhtäaikaisen tuen. Moninpelin osapuolina on Venäjä ja Yhdysvaltain merijalkaväki. Moninpelissä on myös monista "Battlefield"-pelisarjan peleistä tuttu mahdollisuus kustomoida pelaajan aseita ja taitoja. Moninpelissä on yhdeksän tasoa, joissa kussakin on mahdollista pelata mitä tahansa viittä pelimuotoa. Windows-versiosta tuttu "Server Browser" eli palvelimien selaus on mahdollista myös konsoleilla.


title: Battlefield 3

text: Moninpelissä on neljä pelaajatyyppiä: "Assault", "Engineer", "Support" ja "Recon" (). Sotilaalla on pääasiassa rynnäkkökiväärejä ja siinä on toisten pelaajien auttamiseen soveltuvia apuvälineitä, kuten defibrillaattori ja hoitopakkauksia. Insinööri pystyy taas erilaisilla välineillä korjaamaan ja tuhoamaan ajoneuvoja, tulitukimiehillä on puolestaan käytössä laaja valikoima konekivääreitä ja he voivat jakaa ammuslaatikoita, joista kuka tahansa saa ammusvarastonsa kerättyä täyteen. Isommilla aseilla kuten RPG kestää pidempään ladata ammukset kuin normaalilla aseella. Tarkka-ampuja taas nimensä mukaisesti omaa tarkkuuskiväärin, ja hänellä on tarkkailuun ja viestintään käytettäviä välineitä. Tarkka-ampuja voi myös pystyttää tukiaseman ("spawn beacon"), johon kuollut saman ryhmän pelaaja voi ”syntyä ” (tai ilmestyä, ilmentyä, "spawn") uudelleen.


title: Battlefield 3

text:
Pelissä valmiiksi olevia pelitiloja ovat Conquest, Rush, Squad Deathmatch, Squad Rush ja ensimmäistä kertaa "Battlefield 1942":n jälkeen, Team Deathmatch (). Lisäpakettien myötä on tullut uusia pelimuotoja, kuten Close Quarters ja Conquest Domination. Viimeisimmässä pelimuodossa, Capture The Flagissa, on käytössä
Pelissä on mukana yhdeksän moninpelikarttaa, joita jokaista voi pelata kaikissa moninpelitiloissa.


title: Battlefield 3

text: Yksinpelissä Yhdysvaltain merijalkaväki taistelee PLR:ää (People’s Liberation and Resistance, ) vastaan. PLR on kaapannut vallan sekä Iranissa että Irakissa. Lähes kaikki tehtävät ovat pelin päähenkilö Blackburnin kuulustelussa kertomia takaumia. Pelin edetessä tapahtumat siirtyvät Pohjois-Iraniin, lisäksi yksi tehtävä on Pariisin kaduilla ja viimeinen New Yorkin metro- ja viemäriverkossa. Yksinpelissä on mukana ajoneuvoja, mutta niiden käyttö on rajoitettua.


title: Battlefield 3

text: On vuosi 2014. Merijalkaväen kersantti Blackburn johtaa viiden hengen ryhmää, jonka tehtävänä on etsiä merijalkaväen partio, joka oli tarkistamassa tienvarsipommiepäilyä. Partioon kadotettiin yhteys Sulaymaniyahissa Irakissa. Alue on kuitenkin pahamaineisen terroristijärjestö PLR:n hallinnassa. Kesken Blackburnin ryhmän ja PLR:n välisen taistelun alueelle iskee kaupungin tuhoava maanjäristys. Blackburn onnistuu Montesin ja muiden eloonjääneiden kanssa pakenemaan raunioista. Muutaman viikon päästä merijalkaväen joukot siirretään Iraniin. Luutnantti Hawkins osallistuu ilmatorjuntaoperaatioon, jonka tavoitteena on tuhota Mehrabadin lentoasema. Ilmaiskun jälkeen Blackburn ryhmineen lähetetään Teheraniin arvioimaan taistelujen aiheuttamia vahinkoja sekä pidättämään PLR:n johtaja Faruk Al-Bashir. Kun miehet tutkivat paikallisen pankin alla olevaa pankkiholvia, heille selviää, että PLR:llä on ollut hallussaan kolme venäläistä kannettavaa ydinkärkeä, joista kaksi PLR:n joukot onnistui paetessaan holvista mukaansa. Kersantti Johnny Millerin johtama M1 Abrams -saattue tulee turvaamaan kolmannen ydinkärjen ja Blackburnin ryhmän pois hakevan helikopterin laskeutumista. Helikopteri pääsee turvallisesti matkaan, mutta PLR:n joukot kaappaavat yksin jääneen Millerin ryhmän. Solomon ja Al-Bashir kuvaavat kaappaamastaan Milleristä videon, jolla he vaativat Yhdysvaltoja vetämään joukkonsa pois maasta ja surmaavat lopuksi Millerin.


title: Battlefield 3

text: Myöhemmin Blackburnin ryhmä onnistuu pidättämään Al-Bashirin, joka ehtii kertoa Solomonin pettäneen hänet ja paljastaneen juonensa. Solomon aikoo räjäyttää ydinpommit Pariisissa ja New Yorkissa. Al-bashir kuolee helikopterissa taistelussa saamiinsa vammoihin. Blackburnin ryhmä saa myös tietää kolmannesta avainhenkilöstä, Kaffarovista, joka toimittaa Solomonin joukoille aseita. Kun yhdysvaltalaiset yrittävät etsiä Kaffarovia Azerbaidžanissa, he törmäävät venäläisiin, jotka ovat myös Kaffarovin jäljillä. Venäjän erikoisjoukot eivät kuitenkaan halua tehdä yhteistyötä yhdysvaltalaisten kanssa, vaan surmaavat lähes kaikki Blackburnin ryhmään kuuluvat. Venäläisten erikoisjoukkojen johtaja Dima Mayakovski kiristää Kaffarovilta tiedot Solomonin suunnitelmista ja pudottaa Kaffarovin helikopterista häneltä tiedot saatuaan.


title: Battlefield 3

text: Blackburnin saapuessa huvilaan hän löytää Diman ja tajuttoman Kaffarovin. Dima kertoo Blackburnille ydinuhasta ja pyytää tätä estämään maailmansodan. Samaan aikaan Blackburnin komentaja saapuu paikalle, ja Blackburnin on pakko ampua tämä. CIA:n agentit nappasivat Blackburnin ja kuulustelevat tätä. Kuulustelujen aikana Dima ryhmineen yrittää pysäyttää Pariisissa PLR:n varastaman pienoisydinkärjen räjäyttämisen, mutta epäonnistuu ja hänen ryhmänsä saa vakavia säteilyvaurioita. CIA:n agentit eivät usko Blackburnin tarinaa, sillä Solomon on CIA:n ilmiantaja, ja hänen osallisuudestaan ei ole mitään konkreettisia todisteita. Sen sijaan he uskovat venäläisten olleen vastuussa hyökkäyksistä, ja että Dima selitti tarinan Solomonista tarkoituksella Blackburnille.


title: Battlefield 3

text: Blackburn ja hänen ryhmänsä viimeinen eloonjäänyt Montes päättävät paeta ja yrittävät estää ydiniskun. New Yorkin Times Square -aukiolla Montes kuolee Solomonin luoteihin, mutta Blackburn onnistuu surmaamaan Solomonin käsikähmän päätteeksi ja tekemään ydinkärjen vaarattomaksi.


title: Battlefield 3

text: Loppunäytöksessä radioaktiiviselle säteilylle altistunut Dima kirjoittaa Blackburnin ja itsensä ponnisteluista estää Solomonin aikeet ja suunnittelee ampuvansa itsensä. Hänet kuitenkin keskeytetään, kun joku koputtaa hänen oveensa.


title: Battlefield 3

text: "Battlefield 3":n ennakkoversion eli betan tarkoituksena oli paitsi antaa pelaajien kokeilla peliä, myös saada heidät lähettämään palautetta ja raportoimaan pelissä esiintyvistä bugeista ja ongelmista DICE:lle, jotta näitä saataisiin jo tekovaiheessa karsittua myyntiin tulevasta pelistä. Ennakkoversio julkaistiin avoimesti internetistä ladattavaksi Windowsille, Xbox 360:lle ja PlayStation 3:lle, ja se avattiin kaiken yleisön kokeiltavaksi ajalle 29. syyskuuta – 10. lokakuuta 2011. Aiemmin 30. heinäkuuta 2010 Electronic Arts ilmoitti, että kaikki "Medal of Honor Limited Editionin" ja "Tier 1 Editionin" ostaneet pääsevät mukaan "Battlefield 3":n betaan 12 kuukauden sisällä siitä, kun uusin "Medal of Honor" on julkaistu. Niinpä "Medal of Honor: Limited Editionin" ostaneet tai Electronic Artsin uudesta latauspalvelu Originista pelin ennakkotilanneet pääsivät beetaan 48 tuntia etuajassa varsinaiseen ennakkoversion avajaisajankohtaan nähden.


title: Battlefield 3

text: Ennakkoversiossa pelaajien kokeiltavaksi julkaistiin kaksi kenttää: Operation Metro ja Caspian Border. Näistä ensimmäinen asetettiin kaikille ennakkoversion pelaajille avoimeksi, kun taas salasanasuojattua Caspian Borderia pääsi kokeilemaan vain rajattu pelaajakunta. Käytännössä Caspian Borderiin onnistui pääsemään myös testiryhmään kuulumattomia, sillä vastoin tarkoituksia salasanat vuotivat välillä julkisuuteen. Caspian Borderin betatestaus aloitettiin 29. syyskuuta 2011 ja suljettiin vain päivää myöhemmin. Lyhyt aukioloaika aiheutti pettymystä pelaajien keskuudessa, minkä vuoksi DICE päätti jatkaa kyseisen kentän ylläpitoa betatestaukseen varatun ajan viimeisenä viikonloppuna, jolloin myös tämä kenttä asetettiin kaikille avoimesti kokeiltavaksi.


title: Battlefield 3

text: Yhteensä ennakkoversiota kokeili 9,5 miljoonaa testaajaa.


title: Battlefield 3

text: Pelistä julkaistiin myös "Limited Edition" -versio, jolla pelaajat pääsevät pelaamaan "Battlefield 2" -pelaajien mielestä parhaimpia moninpelikenttiä. "Battlefield 3":a oli syyskuun 2011 alussa ennakkotilattu jo 1,25 miljoonaa kappaletta. Yhteensä ennakkotilaajia oli vajaa kolme miljoonaa.


title: Battlefield 3

text: "Battlefield 3" on saanut kriitikoilta positiivisen vastaanoton. 30. syyskuuhun 2013 mennessä peliä oli myyty 20 miljoonaa kappaletta.


title: Battlefield 3

text: Saksalaisten kuluttajien keskuudessa vastaanotto on ollut selvästi varautuneempaa. Windows-pelaajien on hankittava itselleen Origin-tili, jonka seurauksena EA:lla on oikeus kerätä tietoja pelaajien järjestelmistä. EA:lla on mahdollisuus hyödyntää kerättyjä tietoja muiden muassa markkinointiin sekä jakaa niitä yksilöimättömien yhteistyökumppanien kesken.Joulukuussa peliin julkaistiin lisäosa "Battlefield 3: Back to Karkand". Julkaisuajankohta Windowsille ja Xbox 360:lle oli 14. joulukuuta 2011. "Limited Edition" -version ostaneilla henkilöillä on oikeus saada lisäosa ilmaiseksi. Lisäosa sisältää neljä "Battlefield 2":sta tuttua tasoa. Kukin taso on tehty uudelleen DICE:n tuoreella Frostbite 2 -pelimoottorilla. Lisäosan mukana tulee myös aseita ja ajoneuvoja, jotka ovat tuttuja "Battlefield 2":sta, sekä saavutuksia ja palkintoja, joita pelaaja voi saada. Myöhemmin samana vuonna pelaajille julkaistiin ilmaiseksi Physical Warfare Pack, jonka mukana tulee Type-88-kevytkonekivääri, DAO-12-puoliautomaattinen haulikko, suuliekin vaimentaja sekä Flechette-ammuksia.


title: Battlefield 3

text: Kesällä 2012 julkaistiin lisäosa "Close Quarters". Se sisältää pieniä kenttiä, jotka ovat pelattavissa vain jalkaväellä. Myöhemmin samana vuonna julkaistiin lisäosat "Armored Kill" ja "Aftermath". "Armored Kill" keskittyy ajoneuvopohjaiseen taisteluun ja tarjoaa koko historian suurimman "Battlefield"-tason. Maaliskuussa 2013 julkaistiin lisäosa "End Game".


title: Keskinarkaus

text: Keskinarkaus on suomalainen sukunimi. Tunnettuja Keskinarkauksia:


title: Gávdos (kunta)

text: Gávdos ( eli Δήμος Γαύδου, "Dímos Gávdou") on Kreikan kunta, joka sijaitsee Chanián alueyksikössä Kreetan alueella. Kunnan pinta-ala on 33,0 neliökilometriä ja väkiluku 152 (vuonna 2011). Kunnan kuntakeskus on Kastrí.


title: Gávdos (kunta)

text: Gávdoksen kunta käsittää Gávdoksen saaren. Lisäksi siihen kuuluu pienempi Gavdopoúlan saari. Kunta sijaitsee Välimeressä Kreetan saaresta noin 50 kilometriä etelään. Euroopan eteläisin kohta () Trypitínniemi sijaitsee Gávdoksen saarella.


title: Gávdos (kunta)

text: Nykyinen Gávdoksen kunta syntyi, kun Gávdoksen itsenäinen kyläkunta muutettiin kunnaksi vuoden 2011 alussa Kallikrates-suunnitelman mukaisesti.


title: Gávdos (kunta)

text: Gávdoksen kunta muodostuu seuraavista kylä- ja kaupunkiyhdyskunnista ja asutuksista:


title: William Alland

text: William Alland (4. maaliskuuta 1916 Delmar, Delaware – 11. marraskuuta 1997 Long Beach, Kalifornia) oli yhdysvaltalainen näyttelijä ja elokuvatuottaja. Hän kuului Orson Wellesin Mercury Theatre -näyttelijäryhmään, ja näyttelemisen ohella toimi "Mercury Theatre of the Air" -radiosarjan apulaisohjaajana. Wellesin elokuvassa "Citizen Kane" hän näytteli toimittaja Jerry Thompsonia.


title: William Alland

text: Toisessa maailmansodassa Alland palveli Yhdysvaltain armeijan ilmavoimissa ja osallistui yli 40:lle pommituslennolle Tyynellämerellä. Sodan jälkeen Alland toimi radiokäsikirjoittajana ja hänet palkittiin Peabody-palkinnolla "Doorway to Life" -kuunnelmasta. Vuonna 1952 hän siirtyi Universalille elokuvatuottajaksi. Siellä ollessaan hän tuotti muun muassa tieteiselokuvat "Mustan laguunin hirviö" (1954) ja "This Island Earth" (1955), joita nykyään pidetään lajityyppinsä klassikoina. Alland myös ohjasi vuonna 1961 nuorisoelokuvan "Kielletty ikkuna", jonka jälkeen hän palasi tuottamaan elokuvia.


title: Neil Fox

text: Neil Fox voi tarkoittaa seuraavia henkilöitä:


title: Opteam

text: Opteam on vuonna 1999 perustettu henkilöstöpalvelualan franchise-yritys. Opteamilla on yli 30 toimipistettä Suomessa. Suomen lisäksi Opteam toimii Puolassa, Slovakiassa ja Filippiineillä. Opteam on Henkilöstöpalveluyritysten Liiton (HPL/EK), Suomen Franchising-yhdistyksen sekä Yritysvastuuverkosto FIBSin ja Suomen monimuotoisuusverkoston jäsen. Yrityksen toimitusjohtaja on Minna Vanhala-Harmanen. Opteamin liikevaihto oli vuonna 2015 noin 85,4 miljoonaa euroa.


title: Opteam

text: Opteamin palveluita ovat henkilöstövuokraus, rekrytointi ja psykologiset soveltuvuusarvioinnit, henkilöstön kehittämisen ja sopeuttamisen erilaiset valmennukset sekä työkykyjohtaminen. Vuonna 2015 Opteam osti Psykologitoimisto Crescon, joka on Opteamin tytäryhtiö. Vuonna 2017 Opteam liittyi osaksi alan suurinta henkilöstöpalveluyhteisöä Barona Groupia.


title: Chóra Sfakíon

text:
Chóra Sfakíon () on Kreikan kylä, joka sijaitsee Kreetan saarella ja kuuluu Sfakián kuntaan, Chanián alueyksikköön ja Kreetan alueeseen. Kylän väkiluku on 212 (vuonna 2011). Chóra Sfakíon on Sfakián kunnan kuntakeskus.
Chóra Sfakíon sijaitsee Välimereen kuuluvan Libyanmeren rannalla. Se muodostaa laajemman kyläyhdyskunnan (Τοπική Κοινότητα Χώρας Σφακίων, "Topikí Koinótita Chóras Sfakíon"), johon kuuluvat varsinaisen Chóra Sfakíonin kylän lisäksi myös Komitádes ja Vritomártis. Koko kyläyhdyskunnan väkiluku on 265.


title: Chóra Sfakíon

text: Toisessa maailmansodassa pääosa liittoutuneiden 10 000 sotilaasta evakuoitiin Chóra Sfakíonin kautta pois Kreetalta hävityn Kreetan taistelun jälkeen. Pääosa kylän kirkoista tuhoutui maailmansodan kuluessa.


title: Chóra Sfakíon

text: Chóra Sfakíonissa on muun muassa kunnantalo, hotelleja, tavernoita ja kauppoja. Chóra Sfakíonista kulkee laivoja muun muassa Gávdoksen saarelle, Loutróon ja Agía Rouméliin. Chóra Sfakíonista on kehittynyt läpikulkupaikka, sillä laivat tuovat Agía Roumélista Samarián rotkon läpi vaeltaneita kylään. Kylästä vaeltajat jatkavat matkaa linja-autoilla.


title: Ekinokokkoosi

text: Ekinokokkoosi on muun muassa hirviekinokokki ("Echinococcus granulosus") tai myyräekinokokki ("Echinococcus multilocularis") -heisimatojen aiheuttama, ihmiselle vaarallinen tauti, jossa loisten toukkavaiheet aiheuttavat sisäelimissä nesteen täyttämiä rakkuloita, hydatidikystoja. Tauti tarttuu eläimistä ihmisiin ulosteiden tai saastuneen lihan välityksellä.


title: Ekinokokkoosi

text: Pääisäntinä toimiville koiralle, sudelle ja ketulle loiset eivät aiheuta oireita. Sen sijaan munien siirryttyä ulosteen välityksellä väli-isännäksi valikoituvaan ihmiseen, sikaan tai kasvinsyöjään väli-isännän sisäelimiin muodostuu ekinokokin toukka-asteiden täyttämiä rakkuloita. Ekinokokkoosi onkin yksi tärkeä syy huolehtia koirien säännöllisestä heisimatolääkityksestä.


title: Ekinokokkoosi

text: Sekä lihakarjassa että ihmisessä kystoja muodostuu useimmin maksaan ja keuhkoihin mutta myös munuaisiin ja aivoihin. Yleisemmän hirviekinokokin muodostamat kystat voivat olla halkaisijaltaan jopa 10 cm, mutta monilokeroisia kystoja synnyttävä myyräekinokokki on ihmiselle vaarallisempi.


title: Taittaja

text: Taittaja on henkilö, joka kokoaa muun muassa toimittajien teksteistä, ilmoituksista, mainoksista, valokuvista ja muusta kuvitusmateriaalista visuaalisen tuotteen, kuten ilmoituksen, esitteen, lehden tai kirjan. Taittajalta vaaditaan hyvää visuaalista silmää, tarkkuutta ja soveltamiskykyä. Taittajalla voi olla valmiita taittopohjia, joiden pohjalta hän luo samaan visuaaliseen linjaan sopivia taittoja tai sitten hän suunnittelee lehdelle, kirjalle tai vaikkapa esitteelle oman yksilöllisen ilmeen, jota jatkossa noudatetaan. Taittaja työskentelee usein osana toimitustiimiä. Toisinaan myös toimittajat taittavat lehteä.


title: Taittaja

text: Taittaja työskentelee esimerkiksi mainostoimistossa, lehtitalossa tai kustantamossa. Hän on yleensä ammatiltaan graafinen suunnittelija, mainospiirtäjä tai Art Director ja hänellä saattaa olla ammatillisen tason koulutus tai hän on käynyt taidekorkeakoulua. Yleensä hänellä on jonkin asteen taidekoulutus tai hän voi olla painopinnanvalmistaja.


title: Taittaja

text: Lehden taitto koostuu artikkeleista, mainoksista, ilmoituksista, etu- ja takakannesta, mahdollisesti sarjakuvista, sanaristikosta, sudokusta ja apinalaatikosta. Näistä aineksista lehden taittaja kokoaa mahdollisimman kiinnostavan näköisen julkaisun. Taittajan vastuulla on lehden ulkoasun luominen näyttäväksi ja myyväksi.


title: Linja 14 (Pariisin metro)

text:
Paris Métro Ligne 14 (linja 14) on uusin Pariisin metron linjoista. Se kulkee Gare Saint-Lazaren asemalta Gare de Lyonin kautta Olympiadesiin. Se on Pariisin metron ensimmäinen ja toistaiseksi ainoa automatisoitu (kuljettajaton) linja. Linjaan 14 asennettiin myös Pariisin metron ensimmäiset automaattiset laituriovet lisäämään laiturilla olevien turvallisuutta.
Ennen linjan avaamista se tunnettiin työnimellä "Météor", Métro Est-Ouest Rapide.


title: Linja 14 (Pariisin metro)

text: Linjan 14 pituus on noin 9 km, ja siinä on 9 asemaa. Keskimääräinen kahden aseman välimatka on 1 129 m. Yhdessäkään muussa Pariisin metron linjassa ei ole yli kilometrin pituista keskimääräistä asemien välimatkaa.


title: Linja 14 (Pariisin metro)

text: Linjan 14 kalustona on 5-vaunuisia, kumipyöräisiä, täysautomatisoituja MP 89 CA-runkoja. Ennen nykyisen linjan 14 avaamista Pariisin metrossa oli aikoinaan ollut toinen linja 14, mutta se oli liitetty linjaan 13 jo 1970-luvulla.Linjaa 14 suunniteltaessa siinä oli tarpeina mm. helpottaa RER-linja A:n ylikuormitusta Pariisin sisäisellä osuudella. Ranskan hallitus aloitti projektin vuonna 1989. Tunnelit kaivettin vuosien 1993 ja 1995 välillä. Se avattiin vuonna 1998.


title: Linja 14 (Pariisin metro)

text: Vuonna 2007 avattu osuus Bibliothèque F. Mitterrand-Olympiades ei ollut oikea laajennus; se rakennettiin 1990-luvulla kuten muutkin alkuperäiset tunnelit, mutta rakennustyöt keskeytyivät koulun pihan romahtaessa. Onneksi juuri sinä päivänä koulussa ei ollut ihmisiä.


title: Linja 14 (Pariisin metro)

text: Linja 14 käsitti avautuessaan muitakin uutuuksia Pariisin metrossa kuin automaattiset junat. Niitä olivat mm. kaikilla asemilla bitumittomat lattiat (sen sijaan kiveä tms.) ja automaattisesti avautuvat ja sulkeutuvat laituriovet.


title: Linja 14 (Pariisin metro)

text: Linjaa 14 on suunniteltu jatkettavan etelässä Olympiadesista Maison Blancheen, joka on linjan 7 asema. Suunnitelmia on myös linjan jatkamiseksi pohjoiseen St-Lazaresta linjan 13 luoteisen haaran asemalle Porte de Clichy ja pohjoisen haaran asemalle Mairie de St-Ouen.


title: Linja 14 (Pariisin metro)

text:
Alkuperäinen linja oli suunniteltu Nord-Sud-yhtiön linjaksi C. CMP-yhtiön ostettua Nord-Sudin, linjan C suunnitelma muuttui linjaksi 14. Se valmistui vuonna 1937 ja liitettiin linjaan 13 vuonna 1976.
Linja 14 kulkee seuraavien nähtävyyksien läheltä:


title: Kajo

text: Kalle ”Kajo” Niskanen (s. 28. syyskuuta 1989 Kaarina) on suomalainen rap-artisti, joka tunnetaan parhaiten osallistumisistaan rapin SM-kilpailuihin. Kajo on kilpaillut kilpailuissa vuosina 2005–2011 ja 2015. Hän on voittanut vuosina 2009, 2011 sekä 2015 ja häntä pidetään yhtenä Suomen parhaista battle-artisteista. Kajo on myös perustanut kaarinalaisen rap-kokoonpanon nimeltä Sakea yhdessä S-Mollin kanssa. Kajo asuu nykyään Kokkolassa. Kajo aloitti räppäämisen viidennellä luokalla. Kajon ensimmäinen soolojulkaisu "Promo EP" julkaistiin 11. maaliskuuta 2011. Kajo on perustanut S-Mollin kanssa Skriivaa ku riivaa (SKR) -nimisen kirjoitettujen battlejen liigan. Ensimmäinen battle järjestettiin vuonna 2012 Old Texasissa Kaarinassa. Kajo oli myös Suomen Kommunistisen Puolueen ehdokkaana vuoden 2015 eduskuntavaaleissa.


title: Kajo

text: Kajo muodostaa Yhdentekevää-duon yhdessä siskonsa MC Pyhä Lehmän (Karoliina Niskanen) kanssa. Yhtyeen debyyttialbumi "Yhdentekemää" ilmestyi tammikuussa 2014.


title: Kajo

text: Freestylen ohella Kajo on räpännyt S-mollin kanssa Sakea-yhtyeessä vuodesta 2004 lähtien. Sakean ensilevyä myytiin muun muassa The Funkiest -levykaupassa Helsingissä ja Gangsta Clothing Storessa Turussa. Sakean ensilevy ”Käsikasvattajan” myytiin loppuun Funkiestissä.


title: Kesäparalympialaiset 2012

text: Kesäparalympialaiset 2012 olivat 14. paralympialaiset. Ne järjestettiin 29. elokuuta – 9. syyskuuta 2012 Lontoossa, Yhdistyneessä kuningaskunnassa. Kisoihin osallistui 4 237 urheilijaa 164 maasta.


title: Kesäparalympialaiset 2012

text: Vaikka vuoden 2012 olympialaiset olivat Lontoon kolmannet olympiakisat, paralympialaiset järjestettiin kaupungissa ensimmäistä kertaa. Vuoden 2000 paralympialaisten skandaalin jälkeen kisoista suljetut älyllisesti vammaiset urheilijat palasivat paralympialaisiin 12 vuoden tauon jälkeen.


title: Kesäparalympialaiset 2012

text: Kisojen menestynein urheilija oli australialainen uimari Jacqueline Freney joka saavutti kahdeksan paralympiakultaa.


title: Kesäparalympialaiset 2012

text: Paralympialaisten ohjelmassa oli kaksikymmentä lajia (Suluissa kilpailutapahtumien määrä):


title: Rubin Tjumen

text: Rubin Tjumen () on venäläinen jääkiekkojoukkue Tjumenista, Keski-Venäjän Tjumenin alueelta. Seura pelaa tällä hetkellä maan toiseksi korkeimmalla sarjatasolla Vysšaja Ligassa, sen itäisessä konferenssissa. Seuran juniorijoukkue pelaa Venäjän nuorten jääkiekkosarjassa nimellä Gazovik Tjumen.


title: Rubin Tjumen

text: Jääkiekko tuli Tjumeniin 1950-luvulla. Kaupungin telakkatyöntekijöiden joukkueesta "Vodnik" muodostui vuonna 1972 ensimmäinen järjestäynyt joukkue "Rubin Tjumen", joka liittyi Pervaja Ligaan. Ylimmillään Rubin pelasi Kansainvälisessä liigassa ennen toiminnan loppumista 1990-luvun puolivälissä.


title: Rubin Tjumen

text: Rubinin toiminnasta elvytettiin sponsoroiden avulla junioritoiminta, ja uusi joukkue sai nimen "Gazovik Tjumen vuonna" 1995. Nuorten vanhentuessa joukkue liittyi Venäjän kolmannelle sarjatasolle Pervaja Ligaan 1998. Gazovik nousi kaudeksi 2000–2001 toiselle tasolle Vysšaja Ligaan.


title: Rubin Tjumen

text: Vuonna 2010 seura vaihtoi nimekseen vanhan joukkueen nimen Rubin Tjumen. Rubin voitti Vysšaja Ligan mestaruuden kaudella 2010–2011.


title: Torsten Rapp

text: Bo Torsten Rapp (20. huhtikuuta 1905 Tukholma, Ruotsi – 23. maaliskuuta 1993 Tukholma) oli ruotsalainen upseeri. Rapp toimi Ruotsin ilmavoimien komentajana 1960–1961 ja oli maan puolustusvoimien ylipäällikkö 1961–1970. Hän antoi kuolemaniskun ydintutkimusohjelmalle. Torsten Rapp on haudattu Ingarön hautausmaalle Tukholman ulkopuolella.


title: Animal I Have Become

text: Animal I Have Become on Three Days Grace -yhtyeen ensimmäinen single albumilta "One-X". Se julkaistiin 26. huhtikuuta 2006.


title: Animal I Have Become

text: Yhtyeen johtohahmo Adam Gontier kirjoitti laulun ollessaan kipulääkkeiden vieroitushoidossa CAMH-hoitolaitoksessa () Torontossa. Kappale kuullaan myös videopelissä "WWE Smackdown! vs RAW 2007" ja "Shaun White Snowboarding".


title: Rivo

text: Rivo voi tarkoittaa:


title: Dmitri Juškevitš

text: Dmitri Sergejevitš Juškevitš (ven. Дмитрий Сергеевич Юшкевич; s. 19. marraskuuta 1971 Tšerepovets, Neuvostoliitto) on venäläinen entinen jääkiekkopuolustaja, olympiavoittaja ja maailmanmestari. Hän on pelannut myös 11 kautta NHL:ssä. Siellä 786 ottelussa hän on tehnyt tehot 43+182=225. Jäähyminuutteja Juškevitš keräsi 659. Hänen yhden kauden piste-ennätyksensä NHL:ssä oli tulokaskaudella 1992–1993 tehdyt 32 pistettä. Juškevitš oli kiekollisesti taitava rightin puolustaja.


title: Dmitri Juškevitš

text: Juškevitš pelasi ensimmäiset miesten pelinsä Lokomotiv Jaroslavlissa kaudella 1988–1989. Tuolloin joukkue pelasi vielä Neuvostoliiton jääkiekon mestaruussarjaa. Juškevitš pelasi Jaroslavlissa myös työsulkukaudella 1994–1995 sekä kausina 1999–2000 ja 2003–2004. Philadelphia Flyers varasi Juškevitšin NHL:ään kuudennella kierroksella vuonna 1991. Hän pelasi vielä kauden 1991–1992 Dynamo Moskovassa, jossa voitti n mestaruuden ja siirtyi sen jälkeen Flyersiin. Kolmen Flyers-kauden jälkeen Juškevitš siirtyi Toronto Maple Leafsiin, jossa pelasi seitsemän kautta. Hän pelasi myös ssa vuonna 2000.


title: Dmitri Juškevitš

text: Toronto kauppasi Juškevitšin Florida Panthersiin vaihdossa Róbert Švehlaan kaudeksi 2002–2003. Hän edusti sen aikana Panthersin lisäksi Los Angeles Kingsiä, jonne hänet kaupattiin vaihdossa Jaroslav Bednářiin ja Andreas Liljaan sekä Philadelphia Flyersia, jossa päätti NHL-uransa.


title: Dmitri Juškevitš

text: Kaudeksi 2003–2004 Juškevitš palasi Venäjälle ja Lokomotiv Jaroslavliin. Sen jälkeen hän edusti myös Severstal Tšerepovetsia, Metallurg Magnitogorskia, SKA Pietaria sekä Sibir Novosibirskiä.


title: Dmitri Juškevitš

text: Juškevitš siirtyi marraskuussa 2009 kuukauden koeajalle jääkiekon SM-liigajoukkue Oulun Kärppiin ja sai paikan kauden loppuun marraskuun lopulla. Hän lopetti uransa kevääseen 2010.


title: Dmitri Juškevitš

text: Juškevitš on edustanut maajoukkueurallaan Neuvostoliittoa, Itsenäisten valtioiden yhteisöä (IVY) ja Venäjää. Hän voitti olympiakultaa IVY:n joukkueessa vuonna 1992 ja olympiahopeaa Venäjän joukkueessa vuonna 1998.


title: Dmitri Juškevitš

text: Jääkiekon MM-kilpailuissa Juškevitš edusti IVY:ä kerran ja Venäjää kolmesti. Hän voitti maailmanmestaruuden Venäjän joukkueessa vuonna 1993 ja hänet valittiin kisojen parhaaksi puolustajaksi. Alle 20-vuotiaiden MM-kilpailuissa Juškevitš edusti Neuvostoliittoa vuosina 1989, 1990 ja 1991. Hän saavutti kultaa vuonna 1989 ja hopeaa vuosina 1990 ja 1991.


title: Break (Three Days Gracen kappale)

text: Break on Three Days Gracen ensimmäinen single albumilta "Life Starts Now". Se julkaistiin 1. syyskuuta 2009 Yhdysvalloissa, radiossa ja yhtyeen kotisivuilla.


title: Kristinia DeBarge

text: Kristinia DeBarge ([krɪstɨˈniːə dɨˈbɑːrdʒ]; s. 8. maaliskuuta 1990 South Pasadena, Kalifornia) on yhdysvaltalainen laulaja-lauluntekijä. DeBarge on laulaja James DeBargen tytär ja hän on nuorin jäsen DeBarge-musiikkiryhmässä. Hän esiintyi ensimmäisen kerran valtakunnallisessa televisiossa vuonna 2003 "American Idolin" spin-offissa "American Juniors". Vuonna 2009 DeBarge allekirjoitti Island Records -levy-yhtiön kanssa sopimuksen ja julkaisi heinäkuussa debyyttialbuminsa "Exposed". Albumi debytoi Billboard 200 -listan sijalla 23. Toisen albuminsa, "Young & Restless", hän julkaisi vuonna 2013.


title: Helen F. James

text: Helen Frances James (22. toukokuuta 1956 Hot Springs, Arkansas) on yhdysvaltalainen lintutieteilijä.


title: Helen F. James

text: Jamesin vanhemmat olivat luonnontutkijoita, ekologeja, jotka ottivat Helenin ja tämän sisarukset mukaan lukuisille retkilleen ja matkoilleen eri puolille Yhdysvaltoja ja Meksikoa. Helen löysi intiaanikulttuurien muinaisesineitä ja hän kiinnostui arkeologiasta niin, että liittyi 12-vuotiaana Luoteis-Arkansasin arkeologiseen yhdistykseen. Kaksi vuotta myöhemmin hänen isänsä sai vuoden pituisen Fulbright-stipendiaatin Ghanaan ja Helen pääsi perehtymään täysin erilaiseen kulttuuriympäristöön. 16-vuotiaana Helen jätti lukion ja pääsi fuksiksi Arkansasin yliopistoon.


title: Helen F. James

text: James suoritti kandidaatin (B.A.) tutkinnon Arkansasin yliopistossa vuonna 1977 ja väitteli filosofian tohtoriksi (eläintiede) Oxfordin yliopistosta vuonna 2000. Väitöksen aiheena olivat ("Drepanidini")-alaheimon havaijinpeippojen fylogenia ja vertaileva luututkimus. James toimii Smithsonian-instituutin lintuosaston kuraattorina. Hänen tutkimuksensa on suuntautunut eristyneiden saarten lintujen evoluutioon ja eliömaantieteeseen. Hän on perehtynyt erityisesti Havaijin lintufaunaan ja on kirjoittanut lukuisia tieteellisiä artikkeleita, muun muassa saarten lintufossiileista yhdessä puolisonsa Storrs L. Olsonin kanssa. James ja Olson avioituivat vuonna 1981 tehtyään sitä ennen useita vuosia yhdessä tutkimustyötä Havaijin lintufossiilien parissa. Heillä on kaksi poikaa, Travis ja Sydney. James tutkii myös varpuslintujen ja sorsalintujen muoto-opillista evoluutiota.


title: Paleoeskimot

text: Paleoeskimot (paleo-eskimot) olivat nykyisten neo-eskimoiden edeltäjiä. Paleoeskimot hankkivat elatuksensa yleensä sekä maa- että meripyynnillä. He elivät melko pieninä kivikautisina metsästäjä-kalastajaryhminä eri puolilla Arktista. Paleoeskimot olivat niitä, jotka ensimmäisinä käyttivät jousta ja nuolta Amerikassa. Paleoeskimoiden perinne syntyi Beringian tienoilla Itä-Siperian ja Alaskan seuduilla noin 2500–2000 eaa.Pian sen jälkeen paleoeskimot levittäytyivät Pohjois-Kanadaan, Arktisille saarille ja Grönlantiin. Näille alueille syntyi monia paleoeskimoiden kulttuureja, jotka poikkesivat jonkin verran toisistaan. Yhteistä niille oli melko pienet kiviset työkalut, joiden joukossa oli muun muassa luisiin keihään kärkiin kiinnitettäviä mikroteriä.


title: Paleoeskimot

text: Paleoeskimot eivät olleet sopeutuneet niin hyvin arktisiin oloihin kuin "nykyiset" neoeskimot. Vielä noin 800 eaa. alkanut Dorsetin kulttuuri oli paleoeskimoiden luoma.


title: Paleoeskimot

text: Thulen kulttuurin neoeskimot valtasivat paleoeskimoiden alueen noin 1000–1500 jaa.


title: Paleoeskimot

text: Paleoeskimot olivat tutkijoiden mukaan nykyisten syntyneiden eskimoiden edeltäjiä. Paleoeskimoiden alkukoti on Aasiassa. Pohjois-Siperiassa, Alaskassa ja Kanadassa oli liikkunut jo pitkään metsästäjiä, mutta nämä olivat lähinnä paleosiperialaisia, intiaaneja ja na-dene-kansoja. Ehkä paleoeskimoiden edeltäjiä asui noin 3000 eaa. Amurjoenkin varrella, ja myöhäisin paleoeskimoiden edeltäjäkulttuuri oli luultavasti Itä-Siperiassa.


title: Paleoeskimot

text:
Noin 2500 eaa. syntyi Alaskan-Beringian seuduille paleoeskimoiden luoma arktinen pientyökaluperinne, johon liittyi mikroteriä eli mikroliitteja. Tämä varhaiseskimoiden perinne saattoi tuoda jousen ja nuolen Arktikseen. Sen ihmiset hankkivat elatuksensa lähinnä pienriistan kuten karibun metsästyksellä, kalastaen ja linnustaen. Kulttuuriin liittyivät harppuunat, veitset, kalakeihäät ja nuolenkärjet.
Meripyynti ei ollut tärkeä ravinnon hankinnan kannalta.


title: Paleoeskimot

text: Paleoeskimoiden tekniikka oli myöhempiin kulttuureihin nähden alkeellista. Paleoeskimot levittäytyivät Beringista eli läntisimmillään Siperian koilliskärjestä ja Wrangelinsaareista Pohjois-Grönlannin Pearynmaalle asti.


title: Paleoeskimot

text:
Vuosisatojen kuluessa paleoeskimot omaksuivat liuskekiviset ja luiset työkalut keramiikan, paremmat harppuunat ja valaanrasvalamput. Monet uudet keksinnöt olivat vähän aikaa käytössä, unohdettiin muutamaksi vuosisadaksi ja tulivat taas käyttöön.
Luureet, aurinkolasit ja jääkengät olivat myöhempiä paleoeskimoiden sopeutumia kylmään ilmastoon. Paleoeskimoiden kulttuureista on jäänyt kivikasojen ympäröimiä majanpohjia, ja erilaisia kivisiä, luisia ja puisia esineitä.


title: Paleoeskimot

text: Paleoeskimoiden perinteet olivat kaikki pyyntikulttuureja. Meri- ja maapyynnin merkitys vaihteli kulttuurista toiseen riippuen saatavissa olevasta riistaeläimistöstä ja tekniikasta. Tyypillisesti maalla pyydettiin karibun ja napajäniksen tyyppisiä maanisäkkäitä sekä linnustettiin, ja rannikolla kalastettiin sekä harppunoitiin ja keihästettiin merinisäkkäitä. Ihmiset asuivat yleensä erilaisissa teltoissa, mutta joskus majat saattoivat olla puoliksi maahan kaivettuja. Tyypillinen talvileiri oli pitkä nahkamaja, jossa eri perheet asuivat vieri vieressä. Talvileirissä saattoi asua kymmeniä, jopa satoja ihmisiä. Kesäleirit olivat pieniä yhden-muutaman perheen pienten nahkamajojen leirejä


title: Paleoeskimot

text: Alaskan varhaista paleoeskimoiden kulttuuria sanotaan Denbighin kulttuuriksi, ja siihen liittyi muun muassa kaksipuolisesti iskettyjä, pitkiä. Taitavasti tehtyjä kiviteriä. Paleoeskimoiden kulttuuri levittäytyi Alaskasta itään Arktisille saarille, Kanadan pohjoisrannikolle Nunavukiin, Nunavikiin ja Labradoriin sekä lopulta Grönlantiin asti. Tämä saattoi liittyä ilmaston lämpiämiseen. Maantieteellisesti paleoeskimoiden kulttuuri oli lähinnä rannikoilla metsänrajan pohjoispuolisella tundralla. Paleoeskimoiden arktista kulttuuripiiriä luonnehti kaksi eritystä hyljelajia ja belugavalas sekä jääkarhu maalla. Toisaalta kulttuuri ei pärjännyt niillä alueilla, jossa meri oli jäässä vuoden ympäri. Paleoeskimoiden kulttuuri jakautui levittäytyessään useaan osaan. Näitä olivat Pohjois-Kanadan Esi-Dorsetin kulttuuri, Pohjois-Grönlannin Independence I ja Etelä-Grönlannin Sarqaqin kulttuuri.


title: Paleoeskimot

text: Koillis-Kanadan ja Pohjois-Grönlannin ensiksi asuttanut paleoeskimoiden joukko kuului Independence I-kulttuuriin 2400 eaa. – n. 1000 eaa. pohjautui pääosin sisämaametsästykseen, ei meripyyntiin. Independence I:tä seurasi myös paleoeskimoiden Independence II noin Independence II n. 1000 -1 eaa. Kulttuuri muuttui ehkä ilmaston muutoksen aiheuttamien riistamuutosten tai vieraiden vaikutteiden takia.


title: Paleoeskimot

text: Myös Etelä-Grönlantiin nousi paleoeskimoiden perinteeseen pohjautuva Saqqaqin tai Sarqaqin kulttuuri 2500–800 eaa. Se erosi pohjoisesta kulttuurista huomattavasti käyttäen muun muassa liuskekivilamppuja.


title: Paleoeskimot

text: Kanadan pohjoisosien Esi-Dorset-perinne 2500–500 eaa. kehittyi noin 800 eaa. tienoilla Dorsetin kulttuuriksi, "dorsetilaisiksi". Dorsetin kulttuuri sopeutui paremmin arktikseen, muun muassa meripyynnin merkitys kasvoi ajan mukana, mutta kulttuuri "unohti" jousen, nuolen ja poran. Ennen Dorsetia oli myös Newfoundlandin ja Labradorin Groswater, joka lienee levittäytyneen alueella aiemmin vallinneen intiaanien luoman Maritime Archaic kulttuurin alueelle. Pohjois-Alaskan rannikolle nousi Denbighin kulttuurin jälkeen monenlaisia kulttuureja, muun muassa ennen ajanlaskun alkua Nortonin ja Ipiutakin kulttuurit. Vaikutteita näihin tuli Aasiasta ja muualta Amerikasta.


title: Paleoeskimot

text: Pohjois-Alaskan rannikon Birnirkiä pidetään varhaisena esieskimoiden Thulen kulttuurin löytöpaikkana. Tällöin Thulen kulttuuri kehittyi luultavasti Pohjois-Alaskan rannikolla, kun saariston valaanpyyntikulttuuri ja Pohjois-Alaskan rannikon kulttuuri sulautuivat toisiinsa. "Thulelaisiin" liittyivät muun muassa kapearakoiset aurinkolasit ja he olivat monin tavoin "dorsetilaisia" teknisesti etevämpiä. Niinpä Thulen kulttuuri levisi 1000 jaa. alkaen nopeasti itään Kanadan pohjoisosiin ja Grönlantiin asti syrjäyttäen Dorsetin kulttuurin. Thulen kulttuuri toi mukanaan omat geenistönsä Grönlantiin.


title: Paleoeskimot

text: Beringia-alkuperään viittaa geenistön jakautuminen, Itä-Siperian D2b-geeniä ei esiinny paleoeskimoilla.


title: Paleoeskimot

text: Grönlannista tehdyn 3 400–5 400 vuotta vanhan DNA-löydön mukaan paleoeskimoilla oli geeneissään yhteisiä piirteitä Siperian rannikon ja Aleuttien alkuperäisheimojen kanssa. Kyse on äitilinjan mitokondrion DNA:n markkerista D2a1, joka puuttuu intiaaneilta, mutta jota muistuttavaa D2a1a esiintyy Tsuktsien niemimaan kärjessä muun muassa Sireniki Yuitissa ja Chaplin Yuitissa ja Aleuteilla.


title: Paleoeskimot

text:
Lämmin ilmasto saattoi luoda edellytykset eskimoja huonommin arktisiin oloihin sopeutuneiden paleoeskimoiden levittäytymiseen.
Maapallolla oli lämpökausi noin 4 500–3 600 vuotta sitten, ja esim Hudsoninsalmi jäätön
. Myös noin 3 000–1 500 vuotta sitten oli nykyistä lämpimämpää.


title: DJ Hell

text: Helmut Josef Geier (s. 6. syyskuuta 1962 Altenmarkt an der Alz) tunnetaan paremmin taiteilijanimellään DJ Hell, on saksalainen house/tekno DJ. Hän on myös International DeeJay Gigolo Records levy-yhtiön perustaja.


title: DJ Hell

text: DJ Hellin suurin hitti on "Keep On Waiting", joka julkaistiin nimellä Gigolo 122. Kyseinen kappale julkaistiin 12" vinyylinä.


title: DJ Hell

text: Syyskuussa 2009 DJ Hellille ja Felix Da Housecatille tuli kiistaa DJ Hellin "The DJ Ft. P Diddy" -nimisestä kappaleesta. Housecat väitti, että kappaleen sisältöön on otettu vaikutteita hänestä sekä yhdysvaltalaisesta rap-artistista, Sean "P. Diddy" Combista.


title: V2-moottori

text: V2-moottori on polttomoottori, jossa on kaksi sylinteriä kulmassa toisiinsa nähden. Moottorityyppiä käytetään yleensä moottoripyörissä ja sitä on käytetty 1900-luvun alkupuolen autoissa.


title: Roanoke (Virginia)

text: Roanoke on Virginiassa Yhdysvalloissa sijaitseva, hallituksesta riippumaton kaupunki. Sen asukasluku oli Yhdysvaltojen vuoden 2010 väestönlaskennassa 97 032. Kaupungissa on paljon rikollisuutta sekä jengitoimintaa; vuonna 2007 FBI arvioi kaupungin Virginian toiseksi väkivaltaisemmaksi kaupungiksi. Vuonna 2008 kaupunki oli sijalla 5. Kaupungin nykyinen pormestari on David Bowers, joka astui virkaansa vuonna 2008.


title: Baikal (haulikko)

text: Baikal on venäläinen haulikkomerkki. Aseet valmistaa Iževskin asetehdas SUP Izhevsky Mekhanichesky Zavod Iževskissä, joka on eräs maailman suurimmista haulikoiden valmistajista.


title: Varastettua ilmaa

text: Varastettua ilmaa – vapaita esseitä Venäjästä on Jukka Mallisen esseekokoelma vuodelta 2008. Teoksessa Mallinen käsittelee Venäjää eri näkökulmista.


title: Varastettua ilmaa

text: Kääntäjä Mallinen käsittelee teoksessa kulttuuriin liittyvien kysymysten lisäksi myös politiikkaa, taloutta ja kansan psykologiaa. Esseissään Mallinen paneutuu aiheisiinsa sisältä käsin, toisin kuin tutkijat ovat perinteisesti tehneet., ja kokoelma on ajatusten, tosiasioiden ja näkemysten assosiaatiovirtaa..


title: Varastettua ilmaa

text: Vuosikymmenien ajan Venäjään perehtynyt Mallinen tuntee kohteensa. Yhtenä teemanaan hän varoittaa Venäjällä tapahtuvasta kehityksestä ja kaivaa historiasta vertauskohtia maan nykytilanteelle. Hän on huolestunut myös ortodoksisen kirkon yhteyksistä militarismiin ja Venäjän valtionjohtoon.


title: Varastettua ilmaa

text: Kriitikot kiittävät kirjaa lähes yksimielisesti.


title: HMS Escort (H66)

text: HMS Escort (viirinumero H66) oli Britannian Kuninkaallisen laivaston E-luokan hävittäjä, joka palveli maailmansotien välillä ja toisessa maailmansodassa.


title: HMS Escort (H66)

text: Alus tilattiin 1. marraskuuta 1932 Scottin telakalta Greenockista osana vuoden 1931 laivasto-ohjelmaa. Aluksen valmistuskustannukset olivat 249587 puntaa ilman Amiraliteetin toimittamia ase- ja viestijärjestelmiä.


title: HMS Escort (H66)

text: "HMS Escort" liitettiin toisen maailmansodan alkaessa Kotilaivaston 12. Hävittäjälaivueeseen suojaamaan saattueita.


title: HMS Escort (H66)

text: "HMS Escort" ja "HMS Electra" pelastivat 3. syyskuuta 1939 merestä 481 matkustaja-alus "Athenian" matkustajaa ja miehistönjäsentä. Saksan laivaston sukellusvene "U-30" oli torpedoinut aluksen 250 merimailia Inishtrahullista länteen ().


title: HMS Escort (H66)

text: "HMS Escort" siirrettiin 10. tammikuuta 1940 telakalle Falmouthiin, josta se palasi palvelukseen 12. helmikuuta.


title: HMS Escort (H66)

text: "HMS Escort" upotti 25. helmikuuta 1940 yhdessä "HMS Inglefieldin" ja "HMS Imogenin" kanssa sukellusvene "U-63":n ().


title: HMS Escort (H66)

text: "HMS Escort" oli huhtikuussa huollettavana Rosythissa, josta se palasi Kotilaivastoon. Alus joutui 11. huhtikuuta Pohjanmerellä ilmahyökkäyksen kohteeksi. Alus jäi suojaamaan hyökkäyksessä liikuntakyvyttömäksi muuttunutta "HMS Eclipseä". Alus hinasi vaurioituneen sisaraluksensa Sullom Voeen korjattavaksi.


title: HMS Escort (H66)

text: "HMS Escort" suojasi 25. huhtikuuta lentotukialuksia "HMS Ark Royal" ja "HMS Glorious" matkalla Norjan rannikolle (operaatio DX). Alus suojasi pari päivää myöhemmin paluumatkalla "HMS Gloriousin" Scapa Flowhun.


title: HMS Escort (H66)

text: "HMS Escort" törmäsi 11. toukokuuta puolalaisen matkustaja-alus "Chobryn" kanssa, mutta se vaurioitui vain lievästi.


title: HMS Escort (H66)

text: "HMS Escort" määrättiin Välimerelle ja se aloitti 26. kesäkuuta matkansa Gibraltarille. Alus liitettiin kaksi päivää myöhemmin virallisesti Force H:hon, vaikka se saapui perille vasta 2. heinäkuuta.


title: HMS Escort (H66)

text: "HMS Escort" osallistui Force H:n mukana Ranskan laivaston upottamiseen Oranissa 3. heinäkuuta (operaatio Catapult) sekä operaatiota täydentämiseksi tehdyn lentotukialusiskun suojaamiseen 6. heinäkuuta (operaatio Lever).


title: HMS Escort (H66)

text: "HMS Escort" suojasi 8. heinäkuuta laivasto-osastoa, jonka piti hyökätä Cagliarin lentotukikohtaan (operaatio MA5). Operaatio kuitenkin peruutettiin ilmauhan vuoksi. Paluumatkalla Italian laivaston sukellusvene "Guglielmo Marconi" osui torpedolla aluksen etummaiseen kattilahuoneeseen, jolloin kaksi miehistönjäsentä sai surmansa. Aluksen kylkeen tuli 20 jalan aukko.


title: HMS Escort (H66)

text: "HMS Forester" otti pahoin vaurioituneen aluksen hinaukseen ja "HMS Faulknor" suojasi aluksia. Alus kallistui 34 astetta, jolloin se jouduttiin hylkäämään. Se katkesi viisi tuntia myöhemmin kahtia upoten nopeasti.


title: Samuel Richardson

text: Samuel Richardson (19. elokuuta 1689 – 4. heinäkuuta 1761) oli englantilainen kirjailija.


title: Samuel Richardson

text: Richardsonin tunnetuin teos on romaani "Pamela" ("Pamela, or Virtue Rewarded", suomennettu kahtena niteenä "Pamela vainottuna" ja "Pamela naimisissa"), joka julkaistiin vuonna 1740. Moraalikysymyksiä käsittelevä kirja koostuu päähenkilö Pamelan Andrewsin kirjoittamista kirjeistä. Romaani oli omana aikanaan tunnettu bestseller, ja se synnytti monia mukailuja ja parodioita, kuten Henry Fieldingin kirjoittaman "Joseph Andrewsin", joka kertoo Pamelan veljestä. "Pamelaa" pidetään ensimmäisenä nykyaikaisena rakkaus- ja kirjeromaanina.


title: Olli Kleemola

text: Olli Kleemola (s. 20. kesäkuuta 1987 Kaarina) on suomalainen sotahistoriakeräilijä, tietokirjailija ja tutkija. Kleemolan kokoelmaan sisältyy noin 700 talvisodan, jatkosodan ja Lapin sodan aikana tehtyä puhdetyötä sekä 15 000 sota-ajan valokuvaa. Kokoelman merkittävyyttä lisää se, että se sisältää rintamasotilaiden luvatta ottamia kuvia. Talvi- ja jatkosodan aikana Suomi rajoitti sotatoimialueilla valokuvaamista voimakkaasti, ja kuvauslupia myönnettiin vain 700.


title: Olli Kleemola

text: Koulutukseltaan Kleemola on valtiotieteiden tohtori. Hän valmistui Turun yliopiston poliittisen historian laitokselta maisteriksi vuonna 2011 ja väitteli tohtoriksi 2017. Kleemolan väitöskirjassa hyödynnetään historiallisen kuvatutkimuksen menetelmiä kansallissosialistisen Saksan ja Suomen toisen maailmansodan aikaisten propagandakuvien analysoinnissa.


title: Olli Kleemola

text: Suomalaisen sotahistorian asiantuntijana Kleemola on erikoistunut siihen, kuinka erilaisen käsityksen viralliset sota-ajan valokuvat ja rintamamiesten epävirallisesti ottamat kuvat välittävät Suomen viime sotien olosuhteista ja tapahtumista. Hän on kirjoittanut suomalaisesta sotahistoriasta useita tekstejä, toimittanut kuvamateriaalia kirjoihin (esim. "Me olimme nuoria sotilaita" ja "Me puolustimme elämää") sekä esitelmöinyt useissa perinneyhdistysten järjestämissä tapahtumissa.


title: Olli Kleemola

text: Suhtautumistaan sotaan Kleemola on kuvaillut näin: ”En ole koskaan ihannoinut sotaa, ja jos olisin, tämä [keräily]harrastus olisi sen ihannoinnin vienyt. Dokumenttien kautta on tärkeää kertoa ihmisille, että sota ei ollut mitään kiiltokuvamaista meininkiä.”


title: Olli Kleemola

text: Kleemolan kiinnostus sotahistoriatietoutta ja -keräilyä kohtaan heräsi 11-vuotiaana, kun hän sai laitilalaiselta isoisältään Onni Aaltoselta koirakoristeisen puhdetyöhaarikan.


title: Olli Kleemola

text: Sotahistorian lisäksi Kleemola on perehtynyt saksalaiseen kulttuuriin.


title: Olli Kleemola

text: Valittuja osia Kleemolan kokoelmasta on ollut esillä näyttelyissä, joita on järjestetty seuraavasti:


title: Olli Kleemola

text: Eräänlainen kokoelman jatkuva virtuaalinäyttely on esillä "Pala Suomen Historiaa" -nimisellä verkkosivustolla, jonka kahdesta tekijästä Kleemola itse on toinen. Kun sivusto avattiin vuonna 2004, oli Kleemola vasta lukiolainen.


title: HMS Welshman

text: HMS Welshman (viirinumero M84) Britannian Kuninkaallisen laivaston Abdiel-luokan miinalaiva.


title: HMS Welshman

text: Alus tilatiin 21. maaliskuuta 1939 R & W Hawthorn, Leslie & Companyltä Hebburnista. Sen köli laskettiin 8. kesäkuuta 1939 ja alus laskettiin vesille 4. syyskuuta 1940. Alus valmistui 25. elokuuta 1941. Alukselle oli asennettu valmistuksen aikana tyypin 285 tutka, joka mahdollisti etummaisten tykkien tulenjohdon. Lisäksi alukselle oli asennettu ilmavoimien ilmaisujärjestelmä, joka ei kuitenkaan soveltunut erityisen hyvin laivastokäyttöön.


title: HMS Welshman

text: "HMS Welshmanin" valmistajakoeajot alkoivat elokuussa 1941 ja se valmistui 25. elokuuta, jolloin aloitettiin sen vastaanottotarkastus. Alus otettiin palvelukseen vielä samana päivänä.


title: HMS Welshman

text: "HMS Welshman" sai koeajot suoritettua syyskuussa, minkä jälkeen se siirtyi Scapa Flowhun varustettavaksi ja koulutettavaksi. Alus liitettiin 1. Miinanlaskijaviirikköön Kyleen. Se osallistui 23. syyskuuta ensimmäiseen miinanlaskutehtävään operaatio SN23C:ssä.


title: HMS Welshman

text: "HMS Welshman" upposi 1. helmikuuta 1943 Saksan laivaston sukellusvene "U-617":n torpedoitua sen. Alus oli kuljettamassa joukkoja ja tarvikkeita Tobrukiin ja sen upotessa sai surmansa 157 henkeä.


title: Greg Pankewicz

text: Greg Pankewicz (s. , Alberta, Kanada) on kanadalainen jääkiekkovalmentaja ja entinen jääkiekkoilija. Hän pelasi Pohjois-Amerikassa ammattilaisena 18 kautta vuosina 1991–2009, mutta vain 21 ottelua NHL:ssä.


title: Greg Pankewicz

text: Pankewicz pelasi juniorina jääkiekkoa WHL:n Regina Patsissä vuosina 1989–1991. Hän siirtyi ammattilaiseksi kaudeksi 1991–1992 pelaamaan ECHL:n Knoxville Cherokeesiin. Pankewicz teki joukkueessa 59 pelissä 80 pistettä. Seuraavaksi kaudeksi hän siirtyi AHL:n New Haven Senatorsiin. Kauden päätteeksi hän solmi toukokuussa 1993 sopimuksen NHL:n Ottawa Senatorsin kanssa.


title: Greg Pankewicz

text: Pankewicz pelasi kaudella 1993–1994 lähinnä Ottawan farmijoukkueessa, AHL:n Prince Edward Island Senatorsissa, mutta myös kolme ottelua NHL:ssä. Seuraavalla kaudella (1994–1995) hän pelasi vain farmijoukkueessa. Pankewicz pelasi vuosina 1995–1998 kolmessa joukkueessa IHL:ssä ja AHL:ssä. Kaudella 1997–1998 hän teki IHL:ssä 42 maalia. Syyskuussa 1998 hän solmi sopimuksen NHL-seura Calgary Flamesin kanssa. Pankewicz pelasi Calgaryssä 18 ottelua ja farmijoukkueessa 30, kunnes hänet myytiin kesken kauden maaliskuussa 1999 San Jose Sharksiin. San Josessa Pankewicz pelasi vain farmijoukkueessa.


title: Greg Pankewicz

text:
Pankewicz siirtyi kaudeksi 1999–2000 IHL:n Houston Aerosiin. Hän pelasi seurassa kaksi kautta, jonka jälkeen teki sopimuksen ECHL:n Pensacola Ice Pilotsin kanssa elokuussa 2001. Vuonna 2002 hänet valittiin kauden päätteeksi ECHL:n toiseen tähdistökentälliseen. Pensacolassa Pankewicz pelasi vuoteen 2003 asti, jonka jälkeen hän siirtyi pelaamaan CHL:n Colorado Eaglesiin. Pankewicz oli seuran kapteeni vuosina 2004–2009. Hän oli vuosina 2004, 2005, 2006 ja 2009 joukkueen eniten pisteitä tehnyt pelaaja. Hänet valittiin CHL:n parhaaksi pelaajaksi vuonna 2005. Colorado voitti CHL:n mestaruuden vuosina 2005 ja 2007. Kaudella 2006–2007 Pankewicz pelasi olkapäävamman vuoksi vain 18 ottelua runkosarjassa. Hän pelasi pudotuspeleissä samalla kaudella 25 ottelua ja hänet valittiin pudotuspelien parhaaksi pelaajaksi.
Pankewicz lopetti jääkiekkouransa kauden 2008–2009 jälkeen. Colorado Eagles nimitti hänet seuran apulaisvalmentajaksi elokuussa 2009. Lopettaessaan uransa Pankewicz oli tehnyt toiseksi eniten tehopisteitä Coloradon historiassa (304 ottelussa 207+257=464). Pankewicz on myös seuran historian jäähytilaston toinen, edellä on vain tappelija Fraser Filipic.


title: Austro-Tatra

text: Austro-Tatra Werke GmbH oli itävaltalainen autonvalmistaja ja autojen maahantuoja, joka toimi Wienin Simmeringissä.


title: Austro-Tatra

text: Tatran, silloisen Nesselsdorfer Wagenbaun, toiminta alkoi Wienissä vuonna 1897. Ensimmäisen maailmansodan jälkeen Austro-Tatra ensin toi maahan, mutta myöhemmin alkoi myös valmistaa autoja Tatran lisenssillä Itävallan markkinoille. Tehdas tuhoutui pahoin toisessa maailmansodassa. Tämän jälkeen tuotantolaitokset kunnostettiin ja niissä valmistettiin autoja yksittäisiin projekteihin. Myöhemmin valmistus loppui ja yritys keskittyi yksinomaan maahantuontiin. Yhtiön toiminta päättyi vuonna 1980.


title: Austro-Tatra

text: Yrityksen juuret ulottuvat vuoteen 1897, jolloin osakeyhtiöksi itsensä muuttanut Nesselsdorfer Wagenbau (NW) siirsi pääkonttorinsa Wieniin. Tuotanto tapahtui edelleen Nesselsdorfissa (tšekiksi Kopřivnice). Itävalta-Unkarin kaaduttua tuotantolaitokset jäivät vuonna 1919 itsenäistyneen Tšekkoslovakian puolelle. NW siirsi pääkonttorinsa Prahaan. Yrityksen nimeksi muuttui "Kopřivnická Vozovka" ja sen valmistamien autojen nimeksi tuli Tatra.